text:
Umugore witwa Wa Tiba w’imyaka 54 ukomoka muri Indonesia waburiwe irengero ku wa Kane, yamizwe n’ikiyoka kinini cyishwe n’abaturage bo mu gace atuyemo bamusanga mu nda yacyo yarapfuye.
Uyu mugore warimo akora ubusitani ku wa Kane w’iki Cyumweru,yahuye n’uruva gusenya iki kiyoka kiramutera,kiramumira kibanje kumuca umutwe, abagize umuryango we baramushaka baraheba.
Mu gitondo cyakurikiye ibura ry’uyu mugore,abana be babonye inkweto ze,umupanga ndetse n’itoroshi yari afite bakomeza gushakira hafi nibwo baguye kuri iki kiyoka kibyimbye inda bahita bakeka ko cyamumize.
Aba bana b’uyu mugore bahise bahamagara polisi ndetse basaba ubufasha abaturanyi babo niko guteranira iki kiyoka barakiba basangamo uyu mugore yapfuye.
Abaturage bo muri aka gace ka Mabolu gaherereye mu ntara ya Muna bababajwe n’uyu mugore mugenzi wabo ndetse bahita bashya ubwoba bamwe bavuga ko batazongera kujya hanze mu masaha ya nijoro,basaba inzego z’umutekano kubarinda ibi biyoka binini.
Amashusho yashyizwe hanze n’abantu bari aho abaturage babagiye iki kiyoka,yakwirakwiriye ku mbuga nkoranyambaga ku isi.
Iyi nkuru iteye agahinda cyane.Umuryango we niwihangane.Muli iyi si habera ibintu byinshi bibi bitubabaza.Nubwo bimeze gutyo,Bible iduha ikizere yuko imibabaro yose izavaho mu isi nshya dusoma muli 2 Petero 3:13.Urugero,muli iyo si tuzabana amahoro n’intare,inzoka,etc...Byisomere muli Yesaya 11:6-8.Nubwo byatinze,Paradizo iri hafi cyane,kuko turi mu minsi y’imperuka.Impamvu imana yatinze kuzana Imperuka,nuko idashaka ko hari umuntu urimbuka kuli uwo munsi ( 2 Petero 3:9).
Ariko kubera ko abantu bakomeje kwanga kumvira imana,ntabwo izakomeza gutegereza.


c: text/html

text:
Uburyo abakristo bashyigikira icyaha mu izina ry’urukundo
Uyu munsi abakristo benshi bibwira ko bagaragariza urukundo bagenzi babo ariko ntibamenyeko bashyigikira icyaha .Aho kugira umutwaro wo kuzana abanyabyaha hafi y’Imana, ahubwo usanga ibyo bakora barakaza Imana, bagatera abantu gukomeza gukora icyaha.
Ubu ni uburyo abakristo bashyigikira icyaha mu izina ry’urukundo:
1. Bakinisha ingaruka z’icyaha
Abakristo aho kwereka abanyabyaha ingaruka z’icyaha, ahubwo babatera ingabo mu bitugu bityo bagasuzugura ingaruka zizanwa no gukora icyaha mu mibereho yabo. Icyaha cyangiza ubusabane bwacu n’Imana , ubuhamya bwacu, imibereho yacu, kikatwiba imitungo yacu n’ amahoro .
Ntiwaba uri impumyi ku ngaruka y’icyaha nurangiza wiringireko utazagwa mu cyaha. Ukwiye kureba ingaruka z’icyaha warangiza ugafasha abantu kubireka, ukabagarura ku Mana, aho kubashinja ko baguye.
“ kuko uzi gukora neza ntabikore, bimubereye icyaha.(Yakobo4:17)
2. Bibanda gusa ku rukundo Imana ikunda abanyabyaha
Abakristo benshi uyu munsi bagira ishyaka ryo gushishikariza abantu urukundo rw’Imana ariko bataruzi. Bihuta kuvuga ngo “ Imana iragukunda” ntibamenyeko bishobora kuba icyuho cyo gutera abantu gukomeza gukora icyaha.
Iyo ukomeje gushishikariza abantu ko Imana ibakunda n’ubwo ari abanyabyaha,bashobora gutekereza ngo ‘ niba Imana inkunda kandi ndi umunyabyaha , niki cyatuma mbihagarika?
Mu butumwa bwiza hagira hati: “Ijambo ry’umusaraba ku barimbuka ni ubupfu, ariko kuri twebwe abakizwa ni imbaraga z’Imana, kuko byanditswe ngo “Nzarimbura ubwenge bw’abanyabwenge, N’ubuhanga bw’abahanga nzabuhindura ubusa.”(1Abakorinto1:18)
Ntidushobora kwibanda ku rukundo Imana ikunda abantu gusa tutababwirako yanga n’icyaha, ahubwo ukeneye kubwira abantu ko Imana ari iyera, ikiranuka kandi ari intabera.
3. Kwita abantu ‘ abakristo beza no mu gihe bafatiwe mu cyaha.
Igihe tuvuga ngo”umukristo mwiza” ku bantu bakora icyaha, tuba tubatiza umurindi wo kumva ko nta cyaha bakora, kandi ko nta muntu wita ku byaha bakora.
Uku niko abakristo bakomeza gutiza abanyabyaha umurindi wo kutihana :
• Banga kubwira abantu ibyaha byabo ngo bihane
“kuko igihe kizaza batazihanganira inyigisho nzima, ahubwo kuko amatwi yabo azaba abarya yifuza kumva ibibanezeza, bazigwiriza abigisha bahuje n’irari ryabo.”(2Timoteyo4:3)
• Bafatanya n’abatizera Imana
“Ntimwifatanye n’abatizera mudahwanye. Mbese gukiranuka no gukiranirwa byafatanya bite? Cyangwa umucyo n’umwijima byabana bite? Kandi Kristo ahuriye he na Beliyali, cyangwa uwizera n’utizera bafitanye mugabane ki?”(2Abakorinto6:14-15)
•Batinya kuvuga icyo Imana yavugiye mu ijambo ryayo
“Kuko Imana itaduhaye umwuka w’ubwoba, ahubwo yaduhaye uw’imbaraga n’urukundo no kwirinda.”(2 Timoteyo1:7)
Umukristo mwiza akwiye kwereka abantu ko icyaha ari ikizira, ko kitemewe imbere y’Imana , ahubwo akagira ishyaka ryo kuzana abanyabyaha ku Mana.
Sophie @agakiza.org

robotstxt: allowed

filter: keep


text:
Umuryango utegamiye kuri Leta Children’ s Voice Today (CVT) wifatanyije n’ abayobozi, abarezi n’ abana bo mu karere ka Nyarugenge kwizihiza umunsi mpuzamahanga w’ umwana w’ umunyafurika uba tariki 16 Kamena buri mwaka.
Intambwe ishimishije ni uko aka karere gasigaye gaha abana ijambo bakagira uruhare mu bibakorerwa nk’ uko byatangajwe n’ umwana uhagarariye abandi mu karere ka Nyarugenge.
Uwera Zamida yavuze ko abana batanze ibyifuzo ngo bishyirwe mu ngengo y’ imari y’ akarere none byarakozwe, amashuri basabye yarubatswe, mudasobwa basabye abanyeshuri barazihawe gusa ngo hari ibigikeneye gukorwa.
Ati “Hari abana bakiri mu muhanda babayeho nabi ntabwo biga, ntibahabwa uburenganzira, ntibaryama. Mu burezi turasaba ko abana bose barya ku ishuri aho kugira ngo abishyuye barye abandi barebera”
Umuhuzabikorwa w’ Umuryango Children’ s Voice Today uharanira ko umwana agira ijambo mu bimukorerwa, Nzeyimana Theodore yavuze ko akarere ka Nyarugenge kageze aho mbere yo gutegura ingengo y’ imari kabanza kakicarana n’ abana kakumva ibyo bakeneye.
Bimwe mu byo abana basabye harimo amashuri by’ umwihariko ishuri ry’ inshuke rya Rugendabari ari naryo Children’ s Voice yToday yahaye inkunga y’ ibikoresho bifite agaciro 1 200 000 RWF.
Nzeyimana Theodore
Nzeyimana Theodore yagize ati “Mu byo abana basabye kimwe mu byashyizwe mu bikorwa ni iri shuri, hari n’ andi barayadusurishije ejobundi… iringiri twararisuye dusanga haracyaburamo ibikoresho. Twabazaniye intebe, ameza, ingwa, ibitabo n’ ibindi bijyanye n’ urwego aba bana bariho”
Abana biga muri iri shuri ry’ inshuke rya Rugendabari batangiye bagera kuri 80 mu mezi atandatu ashize ariko ubu hasigaye abagera kuri 70 abandi barivuyemo.
Inshuke ziga muri iri shuri zabwiye Umunyamabanga wa Leta muri Minisiteri y’ Ubutegetsi bw’ igihugu Harelimana Cyriaque ko zishaka kuzavamo abapilote, abadogiteri, abasirikare n’ abandi.
Harelimana Cyriaque wanifatanyije n’ abaturage b’ umurenge wa Mageragera mu muganda udasanzwe wo kurwanya maraliya yasabye ababyeyi kwirinda maraliya kuko iyo umubyeyi ayirwaye ingaruka zigera no kumwana atwite.
Yagize ati “Umuganda wari ugamije kurwanya malariya kuko iyo umugore utwite arwaye maraliya abyara umwana ugwingiye kuko ibyo arya ntacyo bimumarira… abaturage tubigisha gutegura indyo yuzuye muri ya mbonezamikurire y’ umwana. Turasaba ababyeyi abarezi kugira isuku, bakita ku ndyo yuzuye mu rwego rwo gufata neza umwana”.
Manizabayo Claudine, umubyeyi wo mu murenge wa Mageragere , uturiye ishuri ry’ inshuke, ufite abana bakabaye biga muri iryo shuri ariko bataryiga yagaragarije UMURYANGO ko azi agaciro ko kuba umwana yakwiga mu mashuri y’ inshuke gusa ngo bitanu umubyeyi asabwa ku gihembwe kuri we ntibyoroshye kuyabona.
Yagize ati “Ni byiza kuba batwubakiye gardienne, umwana wize gardienne aba azi ibintu byinshi kurusha umwana utarayize. Impamvu bamwe mwabonye barivamo ni uko ibihumbi 5000 ku gihembwe ku muntu nkanjye uca inshuro biragoye kuyabona. Ayo twabona tukayatanga bitatugoye nibura ni igihumbi ku kwezi, bitatu ku gihembwe”
Mukeshimana Jeannette waganiriye n’ UMURYANGO ahagararanye n’ umwana uri mu kigero cy’ imyaka ine yagize ati “Dore nk’ uyu nkeneye ko yiga, ntabushobozi mfite ariko bibaye igihumbi ku kwezi nakwigomwa nkayatanga”
Umuyobozi w’ akarere ka Nyarugenge Kayisime Nzaramba yasabye ababyeyi kumva ko bakwiye gutanga umusanzu wabo kugira ngo abana bige amashuri y’ inshuke, bakanita ku mbonezamikurire y’ umwana.
Yagize ati “Ahantu hose twagiye dushyira za ECD haba hagomba kubonekamo uruhare rw’ umubyeyi. Turasaba ababyeyi gutegura indyo yuzuye n’ ayo mafaranga makeya ni ukugira ngo dufatikanye twese, bumve ko nubwo uburezi ari ubuntu nabo bagire akantu gato batangamo”.
Ishuri ry’ inshuke rya Rugendabari ryubatswe n’ umufatanyabikorwa witwa Direct aid ryuzura ritwaye miliyoni 28 harimo n’ ibikoresho by’ ibanze birimo ameza n’ udutebe tw’ abana.
Abanyeshuri bo mu mashuri abanza yo muri Mageragere bakoze akarasisi bizihiza umunsi w’ umwana w’ umunyafurika
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Urban Boyz (Abasore b’Umujyi) ni itsinda ry’abahnzi 3(Safi-Lee, Humble-G na Nizo) baririmba indirimbo ziri mu nyana ya Afrobeat mu Rwanda. Aba bahanzi batangiriye i Butare ari naho bahuri nuko batangira kuririmba indirimbo zabo zimenyekana babifashijwemo na Radio Salus yakoreraga mu majyepfo. Ibihangano byabo bitangiye gukundwa, aba bahanzi baje kwimuka batura i Kigali ari naho bakomereje ubuhanzi bwabo. Kuwa 13 Kanama 2010, bashyize hanze album yabo ya mbere bise Gatebe Gatoki. Tariki 30, iya 31 Werurwe n’iya 1 Mata 2012 nibwo Urban Boyz bateganya kurika album yabo ya 2 bise Ishyamba. Iyo album izaba iriho indirimbo 14 zirimo Ishyamba, Umwanzuro, Indahiro, Umfatiye Runini, Sipririyani, Reka mfukame, Urukingo, Gira Icyo Ukora, Intego n’izindi. Aba bahanzi baherutse gusinyana amasezerano na Alexis Muyoboke ngo ababere umujyanama mu bikorwa byabo by’ubuhanzi. Barateganya gushyira hanze Album yabo
Urban Boyz (Abasore b’Umujyi) ni itsinda ry’abahnzi 3(Safi-Lee, Humble-G na Nizo) baririmba indirimbo ziri mu nyana ya Afrobeat mu Rwanda. Aba bahanzi batangiriye i Butare ari naho bahuri nuko batangira kuririmba indirimbo zabo zimenyekana babifashijwemo na Radio Salus yakoreraga mu majyepfo.
Ibihangano byabo bitangiye gukundwa, aba bahanzi baje kwimuka batura i Kigali ari naho bakomereje ubuhanzi bwabo. Kuwa 13 Kanama 2010, bashyize hanze album yabo ya mbere bise Gatebe Gatoki.
Tariki 30, iya 31 Werurwe n’iya 1 Mata 2012 nibwo Urban Boyz bateganya kurika album yabo ya 2 bise Ishyamba. Iyo album izaba iriho indirimbo 14 zirimo Ishyamba, Umwanzuro, Indahiro, Umfatiye Runini, Sipririyani, Reka mfukame, Urukingo, Gira Icyo Ukora, Intego n’izindi.
Aba bahanzi baherutse gusinyana amasezerano na Alexis Muyoboke ngo ababere umujyanama mu bikorwa byabo by’ubuhanzi. Barateganya gushyira hanze Album yabo


text:
Amakanzu meza abera abafite amaguru mato
Kugira amaguru mato ni kimwe mu bintu bihingayikisha benshi ugasanga batinya kwambara imyenda imwe n’imwe kuko ahari batekereza ko itababera. Nyamara burya ushobora guhitamo neza ukamenya imyambaro ikubera niyo amaguru yaba agaragara ntibigaragare ko ari mato cyangw ase ko afite ipfundiko n’ubundi busembwa buba ku maguru.
Dore ibyo uzakurikiza mu gihitamo ikanzu zibera abafite amaguru batishimira.
Jya wibanda ku makanzu ataratse : ikanzu zitaratse zituma amaguru atagaragara cyane ngo agaragaze ububi bwayo. Haba ku ikanzu ndende, ikanzu igera munsi y’amavi gato n’ikanzu igera mu mavi neza izo zose zituma amagaruru atagaragaza ko ari mato cyangwa se ko afite ipfundiko.
Dore amafoto agaragaza uburyo ikanzu zitaratse zibera abafite amaguru mato :
Ikanzu 1
Ikanzu 2
Ikanzu 3
Ikanzu 4
Ikanzu 5
Ikanzu 6
Ikanzu 7
Ikanzu 8
Gracieuse Uwadata


text:
Dore bimwe mu byo wakora ngo wivure indwara 8 zifata impyiko (Igice 1)
Umurimo n’imikorere y’impyiko ni myinshi. Burya ibyinjiye mu muntu biba birimo intungamubiri, hakabamo n’imyanda isabwa gusohoka ikajya kumenwa. Bisaba umurimo wihutirwa wo gutandukanya iyo myanda n’izindi ntungamubiri, bitabaye ibyo byaremerera imihore, izindi ngingo, bikanduza amaraso.
Umurimo w’impyiko ni ugusohora imyanda, bituma bivugwa ko ari yo itunganya amaraso, kandi ikaboneza ingingo zose. Kandi imyanda yose igasohokera aho yagenewe. Impyiko ishinzwe no kuminina no gukamura imyanda yuzuyemo amazi adakenewe.
Ibimenyetso by’uko impyiko irwaye:
Nk’uko tumaze kubona umurimo w’impyiko w’uko ishinzwe gusohora imyanda no kuboneza ingingo, iyo inaniwe gukora uwo murimo mu kanya gato gusa umubiri wose umererwa nabi cyane. Impyiko ikorana cyane n’umutsi munini wo mu kiziba cy’inda maze igatunganya amaraso
yose. Ifite udutsi miliyoni nyinshi two kuyifasha uwo murimo. N’ubwo ifite ubushobozi bwo kurwana ku mubiri wundi, igihe kijya kigera na yo igacogora, icogojwe no guhora ihanganye n’urugamba izaniwe na gahunda mbi y’umuntu.
Ibiyigora ni ibi bikurikira :
• Gukoresha imiti cyane
• Ibyo kurya bikangura umubiri
• Imyanda imaze igihe kirekire mu mubiri
• Kurya inyubakamubiri nyinshi
• Kutiyuhagira maze imyanda ikabura uko isohoka mu ruhu cyangwa mu bihaha
• Guhora ukorera umurimo ahantu hatagera umwuka mwiza.
Ibi byose bivuzwe aha ngaha biri muri zimwe mu mpamvu zibujije abantu benshi kugira impyiko nziza kandi zikora neza. Iyo impyiko zikora neza, n’imiyoboro y’inkari, n’uruhago n’imiyoborantanga ikora neza, inkari zihinduka umweru kandi ntiziryane.
Hariho n’izindi mpamvu zishobora gutera uburwayi bw’impyiko:
• Imyanda yo mu menyo
• Indwara zo mu muhogo
• Indwara zo mu maguru
Hariho ibimenyetso byerekana neza ko impyiko z’umuntu zidakora neza :
• Kubyimbagana ibirenge cyangwa ibitsike
• Umunaniro ujyanirana n’umutwe wa buri gihe
• Guhorana iseseme
• Guhorana indwara y’umuriro
• Gukunda kurakazwa n’ubusa
• Kuribwa n’umutsi wo mu itako ugafata n’umugongo
• Gucumbagira rimwe na rimwe
• Inkari zigiye gutukura
• Gucika umugongo no kugira inyota nyinshi
• Kubura kw’imbaraga buri gihe
• Kugwa agacuho mu bwenge.
Dore zimwe mu ndwara z’impyiko n’uko zivurwa:
1. Indwara ya Lithiase urinaire : iyo ndwara iterwa no kwipfundikanya kw’intungamubiri zimwe na zimwe zagombaga gukwirakwizwa aho zikenewe, nyuma zagera ahantu hari amazi zikibumbabumba,zigahinduka akabuye. Ako gashobora kumvikana ukoresheje intoki. Gashobora kungana n’umusenyi, cyangwa kakuzura ikiziba cy’inda. Imiti igiye kuvugwa hano umurimo wayo ni ukurinda umubiri kurwara iyo ndwara, ndetse kandi ishobora gusohora utwo tubuye. Ni henshi hakunda kuboneka iyo ndwara yo kwipfundikanya kw’amaraso akamera nk’utubyimba.
Ishobora kuboneka mu mwijima, mu mpindura, mu ruhago, mu ngingo zo guhina, mu mara, mu muhogo, mu kanwa no mu iherezo ry’urura “appendice – appendicite” no mu ihuriro ry’aho intanga zihurira n’umuyoboro uvuye mu ruhago. Aho hantu h’ihuriro hitwa “prostate”.
Imiti ni iyi ikurikira :
Karoti: Bitewe n’uko karoti ikungahaye muri vitamini A, ituma ururenda rwo mu mpyiko rukomera, bikabuza kwipfundikanya kw’amaraso. Ishobora kuribwa ari mbisi, cyangwa ukanywa umutobe wayo. Mu mutobe umuntu ashobora kuyivangamo umutobe w’indimu (citron) cyangwa umutobe wa pomme (umutapuwa), ukanywa igice cy’ikirahuri cyangwa ikirahuri. Ibyo bigakorwa igihe kirekire kingana n’ukwezi.
Indimu isharira (citron): Umutobe wayo ubuza kuremwa kw’imisenyi yo mu ngingo, ishobora no kuyisohora. Mu ndimu harimo vitamin ibuza kwifatanya kw’ amaraso, ni cyo gituma ibarirwa mu byo kurya bivura impyiko. Gukamurira indimu imwe mu mazi ukayanywa hasigaye igice cy’isaha ukarya bigakorwa mu minsi icyenda wikurikiranije. Ibyiza ni ukuvangamo ibiyiko 2 by’ubuki, ubundi ukajya ubikora rimwe na rimwe.
Igisura : Kuvuguta cyangwa ugasekura, ukavanga n’amazi make, ukanywa ikirahuri kimwe mu gitondo n’ikindi ku manywa. Ushobora no gutogotesha litiro 1 y’amazi, ugashyiramo ifu y’igisura yuzuye ibiyiko 3, ukabitogotesha iminota 15. Ukanywa udukombe 3 duto (tasse) cyangwa igice cy’ikirahuri (verre), ku munsi igihe kirekire. Igisura gihanagura ibisigazwa by’indurwe byagiye bitakara aho bitagenewe
Igitunguru cya onyo (oignon) : Iki gitunguru cya onyo gishobora gusohora iyo myanda yipfundikanije, ishobora gukoreshwa hamwe n’indimu icagaguye. Ishobora no kuvangwa n’amavuta ya soya, amavuta y’ibihwagari, ndetse n’amavuta ya elayo. Ibiyiko 2 birahagije igihe cyose ugiye kuvanga aya mavuta na onyo n’indimu. Ni byiza kubikoresha iminsi 10. Naho umutobe wabyo unyobwa utya : Kunywa igice cy’ikirahuri, kabiri cyangwa gatatu mu munsi.
Itunda rya pomme: Iri tunda ritera kwihagarika neza. Kunywa ikirahuri 1 cy’umutobe wayo mu gitondo buri munsi ugakamuriramo n’umutobe wa karoti, ibyo bishobora kuvura iyi ndwara kandi ukagira ubuzima bwiza. No kurya pomme 1 buri munsi iminsi 6 wikurikiranije uri kurya n’ibindi. Waba urembye ukarya 3 mu munsi umwe, kabiri mu cyumweru.
2. Indwara ya Coliques néphrétiques: Iyi ndwara irangwa n’uburibwe burenze urugero buva mu mpyiko bugana mu itako, biba bitewe n’amaraso yipfundikanije, akitambika mu mutsi uri hagati y’umuyoboro uva mu mpyiko ugana mu ruhago. Kenshi iyi ndwara ikizwa no kubagwa. Ikindi ni uko amababi n’indabyo z’umuzabibu ari yo n’ubundi yitwa « passiflore » (marakuja) bishobora kugabanya uburibwe. Ni ugutogosa mu mazi angana na litiro 1, ukanywa ibirahuri 3 ku munsi wavanzemo ubuki.
3. Indwara ya Oedème : Kubyimbagirana mu ngingo gutewe no kwiyongeranya kw’amazi mu mihore. Iyi ndwara ishobora gukomoka ku mpyiko ziri kuryana zikaba zimerewe nabi, zirangwa no kutihagarika buri munsi cyangwa ukihagarika bikugoye, cyangwa igaterwa n’amaraso akwirakwira nabi mu mubiri bigatuma amazi hamwe n’umunyu bijya mu mihore, umuntu akabyimbagana.
4. Indwara ya Hydropisie: Ni indwara yo kubyimbagirana ibanzirizwa no kwishimagura maze ugafuruta umubiri. Iyo izanwa n’uko impyiko zacanye umubano wuzuye n’umutima, maze gahunda y’amaraso ikagenda nabi cyangwa gukora nabi kw’ingingo zishinzwe gusohora imyanda.


text:
Perezida Paul Kagame avuga ko ingamba zo gukurikirana abanyereza umutungo ugenewe ibikorwa by’iterambere ry’abaturage bagiye gukurikiranwa kandi bakabiryozwa kuko bitakorwaga bihagijwe.
Ibi abivugiye mu Nteko Ishingamategeko kuri uyu wa Gatatu tariki 19 Nzeri 2018 ubwo yari amaze kwakira indahiro z’abadepite 80 batangiranye na manda ya 4 y’umutwe w’Abadepite.
Perezida Paul Kagame yatangiye abasaba kuzarushaho kwegera abaturage, agize ati "Uko mwageze ku baturage mubashakaho amajwi mube ariko muzakomeza kubageraho mubafasha gukemura ibibazo bafite tugomba kubakemurira".
Akomeza agira ati "Ndashaka ko mwongera umurengo wo gukurikirana abashinzwe ibikorwa byo guteza imbere abanyarwanda kugirango turebe ko bikorwa neza, hanyuma abatabikora na bo bakabibazwa. Ndasaba iyi nteko rero ko turushaho gufashanya, ko turushaho gukurikirana ibyo byose. Byakorwaga ariko icyo navugira aha ni uko bidahagije, kandi muri ibyo bidahagije hari ibyo dufitiye ubushobozi bwo kuba byarakozwe ariko bikaburira hagati aho".
Yijeje kandi ko ubwe azabikurikirana akareba niba ibyo abayobozi basabwa babyuzuza, bityo ibyo kujyana ibikorwa mu baturage ababishinzwe bakabigira ibyabo kugiti cyabo bigakurikiranwa kurushaho.
Agize ati "Ibyo ndabivuga mfite imbere yanjye urutonde rw’ibintu byinshi biba bifitiwe ubushobozi bwanatanzwe ariko ibikorwa bikorerwa abaturage ntibikorwe uko bikwiye. Umugenzuzi mukuru w’imari ya Leta musa n’aho mwatesheje umutwe cyangwa mwarondogoje aza hano akabereka imibare y’ibyatakajwe n’ababitakaje ariko bigashirira aho!"
Yizeza ko bizajya bikurikirwa, ugize ibyo abura akabibazwa kandi ko kuvuga ko atabizi bidahagije, ati "Mu myumvire yanjye hari n’uburyo bwo kubishakisha n’ubwo waba utahazi, tuzashakisha ibyo utunze ari ibyo washyize mu mazina yawe n’ay’abandi tubigarure, ariko kandi ntibirangirire aho, nawe tuzagira aho tukubika".
Muri Gashyantare 2017, Umushinjacyaha Mukuru wa Repubulika, Mutangana, yavuze ko mu myaka itatu [2013-2014, 2014-2015, 2015-2016], ubushinjacyaha bwakiriye amadosiye 827 yo kurigisa imari ya leta, 527 yo kurigisa amafaranga y’amakoperative, 138 yo kurigisa amafaranga y’amabanki n’amadosiye 128 yo gutanga nabi amasoko ya leta binyuranyije n’amategeko.
Perezida Kagame kandi yanavuze ko yizeye ko inteko Inshingamategeko igiye kugira imikorere mishya kuko n’abadepite bayirimo abenshi ari bashya ndetse harimo n’amashyaka mashya yiyongereyemo.
Abadepite barahiye bitezweho impinduka mu mikorere y’Inteko ishingamategeko y’u Rwanda


text:
Abo bana bari mu Kigo cya Mutobo kinyuzwamo abagitahuka bavuye mu mitwe yitwaje intwaro, bagaragaza ko bari barambiwe ubuzima babagamo mu burasirazuba bwa Congo, ku buryo baje mu Rwanda batorotse.
Nubwo bakiri guhabwa amasomo mbere yo gusubizwa mu miryango, Kuri uyu wa Kabiri habaye umuhango wo guhuza abo bana n’imiryango yabo ku bamaze kuyibona nyuma y’igihe kirekire baraburanye. Mu bana 15 bahari, barindwi nibo bamaze kubona imiryango yabo.
Komiseri muri Komisiyo y’Igihugu yo gusezerera no gusubiza mu buzima busanzwe abavuye mu gisirikare, Nyamurangwa Fred, yasabye aba bana kuba urufatiro rw’umutekano basanze mu gihugu.
Yagize ati “Ntawe utavuga ko mwavuye ahantu habi namwe muri abahamya babyo, ubu muri mu gihugu kirimo umutekano. Iyo tubasaba rero ni ugukomeza kuba umusingi w’umutekano mwasanze, mukawusigasira, mukawuharanira mwirinda icyakongera kuwuhungabanya mugasubira ahabi mwavuye.”
“Dusaba n’aba babyeyi kubaba hafi bakabaremamo ikizere cyo gukunda Igihugu cyabo bakumvako nta heza nk’iwabo. Mubatoze gukunda umurimo bazabashe kwiteza imbere.”
Umwe muri abo bana wahujwe n’umuryango we, Tuyisenge Adam, n’ibyishimo byinshi bivanze n’amarira, yavuze ko yavukiye mu ishyamba muri RDC, aza kuburana n’ababyeyi be ubwo bazaga mu Rwanda we agasigara.
Yakomeje agira ati “Nabayeho mu buzima busharira, duhabwa inyigisho z’uburozi bwo kutwangisha igihugu cyacu dutozwa ibikorwa by’ubugome, mbese twabaga mu mwijima twarihebye twumva ko tutazongera kubonana n’abacu.”
“Aho twagereye mu Rwanda twasanze ari amahoro, ubu turiga twatojwe indangagaciro na kirazira z’umuco nyarwanda, none mpuye n’umuryango wanjye, ndishimye cyane nshima na Leta yacu yatubereye umubyeyi, nsaba abakiri mu mashyamba kuva mu binyoma bakaza bakirebera ukuri, iwacu ni amahoro.”
Umubyeyi witwa Mutuyimana Dativa wahujwe n’umuhungu we, yavuze ko amaze imyaka ibiri avuye muri kongo, ariko ubwo yazaga yamusizeyo yumva ko birangiye ntaho bazongera guhurira, kuko kuvayo biba bitoroshye.
Yakomeje agira ati “None ndamubonye ibyishimo birandenze, ndashima komisiyo yadusezereye neza none bakaba baduhuje n’abana bacu, Imana ibahe umugisha natwe tuzafatanya nabo kubitaho.”
Umuyobozi wungirije w’Akarere ka Musanze ushinzwe imibereho myiza y’abaturage, Uwamariya Marie Claire, yasabye aba bana kubyaza umusaruro amahirwe bafite nk’abandi Banyarwanda bose.
Yakomeje agira ati “Ubu mwakwiga, mwashora imari mu bikorwa bitandukanye bibafasha kwiteza imbere. Ayo mahirwe rero muyakoreshe natwe tuzababa hafi icyo muzadukeneraho muzatubwire tuzabafasha.”
Kuva iki kigo cyatangira mu 2001 kimaze kwakira abana 984, muri bo 189 bamaze gusubizwa mu miryango yabo, abandi bakomeje kuyishakirwa. Abadahita bayibona bafashwa na Komisiyo yo gusezerera no gusubiza mu buzima busanzwe abahoze mu gisirikare kubona uko babaho.


text:
Isengesho ryuje umutima umusemburo wo kwiga neza
Rambura Fille akarusho mu burezi n’uburere bufite ireme. Kurera muri Rambura Fille n’igisubizo cyejo hazaza ku murimo uzagutunga ugatunga n’igihugu.
Uruhururikane rw’ibitekerezo by’uburezi nibyo byatumye ishuri rya Rambura Fille rishingwa. Ubuhamya bushingiye ku myigishirize ifite ireme. Rambura Fille ibarizwa mu karere ka Nyabihu mu ntara y’iburengerazuba.
Umunsi mukuru wabaye mu ishuri ry’abakobwa i Rambura wari urimo umubatizo kubahiga ,kongeraho abahawe ukurisitiya haza nabahawe isakaramentu ryo gukomezwa. Buri muntu wese wagaragaye muri uwo munsi mukuru wo mu ishuri rya Rambura Fille bashimaga ubuyobozi buyobora ishuri ku bw’umusanzu wo kugira ireme ry’uburezi ,kugeza naho babinyujije mu ijambo ry;imana bamwe bigatuma bahabwa amasakaramentu atandukanye. Igisonga cya Musenyeri wa Diyoseze ya Nyundo niwe wahawe ijambo ashimira ubuyobozi bw’ishuri yifashishije inyigisho yo muri Bibiliya.
Umuyobozi w’ishuri rya Rambura Fille nawe yishimira intambwe bamaze kugeraho. Ibi yabigaragarije abari bitabiriye ibyo birori hifashishijwe uguhinduka kw’abana bamwe bemeye kuva mu bupagani cyangwa andi madini bakagana idini Gatulika ,dore ko ishuri rya Rambura Fille ribarizwa muri Kiriziya Gatulika. Uhagarariye komite y’ababyeyi nawe yashimangiye ijambo rigira riti:Roho nzima itura mu mubili utuje. Ababyeyi bamwe nabo bari bitabiriye ihabwa ry’ukurisitiya ry’abana babo,nabo bashimira ubuyobozi bw’ishuri kubera ukuntu ryigisha neza kandi rigatsindisha abanyeshuri benshi.Abanyeshuri nabo banejejwe no kuba biga mu ishuri rifite icyerekezo cyiza kuko batsinda 100%.
Umuntu wese w’umubyeyi wari muri ibyo birori yishimira ko umwana we yiga mu ishuri ryiza rifite ejo hazaza. Umuntu usenga aba yubakiye kuri Roho ituje. Ibi nibyo byabaye umusingi wibyiza muri Rambura Fille ikaba imbarutso yibyiza mu burere n’uburezi mu myigishirize ikaba indahigwa. Ingenzinyayo com


text:
Mu by’Imana barategeka ntibayobora - Rev Twagirayesu
Umunyamabanga Mukuru w’amatorero y’abavutse ubwa kabiri (FOBACOR), Rev Patrick Joshua Twagirayesu avuga ko Imana itemera demokarasi nk’uko Leta z’ibihugu zibigenza.
Uyu mushumba mu Itorero ‘Calvary Temple’ yabitangarije mu muhango wo kwimika abashumba bashya, abadiyakoni n’abavugabutumwa mu Itorero ryitwa Betesida, kuri uyu wa gatandatu.
Yagize ati ”Muri Bibiliya ubutegetsi ni bwo bukora. Imana ntijya yemera demokarasi kuko ari ikintu gishingiye ku mashyaka menshi. Mu by’Imana barategeka ntibayobora, nta matora abamo.
"Niba hari ababikora mumenye ko ibi bizazamo kwiyamamaza, buri muntu abone igikundi cye kimushyigikira, hazemo amacakubiri, Umwuka Wera bamwirukane”.
Rev Twagirayesu akomeza avuga ko Itorero ryagombye kuba rishingwa n’umuntu umwe. Yamagana uburyo bwo kwishyira hamwe kw’abantu barenze umwe bagamije gushinga Itorero rya gikirisitu, kuko ngo byaba ari nka koperative.
Umushumba mu Itorero Betesida, Rev Vincent Rwibasira akomeza asobanura ko impamvu yo kuvuga ubutegetsi kurusha kuvuga ubuyobozi mu Itorero rya gikirisitu, ngo baba birinda ko abantu bahinduka ibyigenge.
Ati ”Twemera ko umuntu yisiga uko ashaka, akambara uko ashaka n’indi myifatire ashaka, ariko ntabwo twemera umuntu unyuranya n’Ijambo ry’Imana.
“Niba ijambo ry’Imana rivuga ko tugomba kwiyubaha, ntabwo umuntu wambaye ubusa aba yiyubashye, ntabwo umuntu wisize nabi aba yiyubashye. Turacyaha kandi tukanahugura”.
Abashumba bashya bimitswe mu Itorero Betesida ni uwitwa Habimana Fidele usanzwe ari umukozi w’Umuryango w’Abibumbye mu Rwanda, Ishami rishinzwe Iterambere ry’abaturage (UNDP) na Madamu we Nkulikiyinka Marie-Claudine.
Itorero Betesida ryashyizeho kandi abavugabutumwa n’Abadiyakoni 16, ari bo Nsengiyumva Jean Felix, Dukuzumuremyi Emmanuel, Mukamurenzi Céline, Muhizi Gérard, Ndayizeye Gérardine, Murekatete Francine na Umugwaneza Adélaide.
Dr Charles Kayumba na we ari mu bagizwe Abadiyakoni hamwe na Kanamugire Yvan, Mukazayire Déodata, Uwera Grace, Mutesi Spéciose, Ngabo Muhirwa Audace, Habiyaremye Charles, Nkurunziza Janvier hamwe na Ndayicyeza Delphine.
Ibitekerezo ( 2 )
Ariko mujye mumenya ko aya madini avuka buri munsi,nta kindi aba ashaka uretse amafaranga n’ibyubahiro.Muli 1 Abakorinto 1:10,imana isaba abakristu nyakuri "kudacikamo ibice no kugira ubumwe".Aba bitwa ngo ni "abavugabutumwa",baba bashinzwe Marketing (gushaka abayoboke).Muli Yohana 14:12,Yesu yasabye umwizera wese gukora umurimo nawe yakoraga wo kubwiriza ubwami bw’imana kandi ku buntu tudasaba amafaranga nkuko we n’abigishwa be babigenzaga (Matayo 10:8).Yesu yaratubwiye ati "Nimugende kubwiriza abantu".Yadusabye kubasanga mu ngo zabo,mu masoko,mu mihanda,etc....Muli ibyo byose mvuze,nta na kimwe aba biyita abakozi b’imana bakora.Abantu babasanga mu nsengero zabo,bakabacurangira,bakabaha icyacumi,bagataha.
Murakoze cyane Karake kubitekerezo mutugejejeho,binatwereka agahinda mufite kubw’umulimo W’Imana.Byukuri nta murimo mwiza ubaho nko gukorera Imana kubahamagawe nayo.Ariko turebye muri rusange usa nuwusuzuguritse mu Rwanda no kwisi hose bitewe n’abacyengezi bawugiyemo bashaka ibyabo aho gushyaka iby’Imana.Simvukaga ko ntabahamagawe n’Imana bariho,n’ibake cyane bakorera muri benshi bashaka ibyabo.Ikibabaje nuko abobake nabo baguye mu mikorere mibi nkiy’ababandi mwavuze haruru.Yesu yarungitse intumwa gushyaka abazimiye n’ababoshwe na satani atarugushaka AMAFARANGA n’ibyubahiro nkuko tubibone muriki gihe cyacu.Matayo 4:1-10.Abashyaka amafaranga n’ibyubahiro satani arabitanga,ariko amaherezo n’ukurimbuka.Ikibazo ahokiri,imizi yacyo nuko benshi bigisha Imana ubwabo batazi,Ibyahishuwe ni ntumwa 17:23-27.Kuko iyaba abitwa abakozi b’Imana barikuba bayizi uko imeze ntitwakabonye ibyotubona none,cyangwa n’Amatorero yafunzwe mu Rwanda ntiyarigufungwa.Imana n’Umucyo,Urukundo,Irakiranutse kandi n’Umwuka wera,ibyo bitabonetse mw’Itorero cyanke mubakozi nukuvugako nta Mana iba ihari.Kandi aho ibyo biri ,umukozi akora ibihesha Imana icyubahira mubikorwa nu mumvugo n’ubuzima bwe bukaba ubuhamya kuri bose,mw’Itorero no hanze.Byakabaye byiza abayobye mugushaka amafaranga n’ibyubahiro bagarukire Imana bigishoboka kuko ntanicyo bazavana mw’isi.REV.14.13,n’ibihe bikorwa bizakurikirana nabo,natwe tutisize inyuma?


text:
Abahamya ba Yehova bo muri Hongiriya bashimirwa ibikorwa by’ubutabazi bakoze
Muri Kamena 2013, mu Burayi bwo hagati haguye imvura idasanzwe ituma imigezi irenga inkombe. Muri Hongiriya, bwabaye ubwa mbere Uruzi Danube rwuzura bikabije.
Kubera ko hagombaga kugira igikorwa mu maguru mashya, Minisiteri y’Abakozi muri Hongiriya yasabye ibiro by’ishami by’Abahamya ba Yehova niba Abahamya baza bakabafasha mu bikorwa byo gukumira umwuzure. Ibyo byatumye ibiro byacu bisaba amatorero yegereye uruzi rwa Danube kwifatanya mu bikorwa by’ubutegetsi byo gukumira umwuzure.
Amatorero y’Abahamya yarabyitabiriye cyane. Mu minsi yakurikiyeho, Abahamya basaga 900 bo mu matorero 72, bifatanyije mu gikorwa cyo kubaka ku nkengero z’urwo ruzi bakahakomeza. Abo Bahamya babaga bambaye udukarita tubaranga twanditseho ngo “Abahamya ba Yehova,” izina n’umugi baturutsemo.
Mu mugi umwe, umuyobozi w’Umuryango Utabara Imbabare (Croix Rouge) muri Hongiriya yandikiye itorero ry’Abahamya ba Yehova. Yaranditse ati “muri abo gushimirwa no kubahwa, kuko ni gake cyane tubona abantu nkamwe bunze ubumwe kandi b’abanyamwete; siniriwe mvuga ukuntu mwaje muturutse kure! Muri intangarugero mu mugi wacu rwose!”
Umuyobozi w’umuryango ukora ibikorwa by’ubutabazi, akaba no mu Nteko ishinga amategeko ya Hongiriya, yohereje ibaruwa ku biro by’ishami by’Abahamya ba Yehova, abashimira uruhare rwabo.


text:
0. UBWOROZI
0.1.Intangiriro
Mu Karere ka Gisagara, Ubworozi, nka kimwe mu bigize inkingi y’ubukungu, ntibwasigaye inyuma. Gahunda ya Girinka Munyarwanda n’umushinga wa APEL (ubworozi bw’amatungo magufi) n’abandi bafatanyabikorwa bagiye bashyigikira ubworozi. Ubworozi bwiganje ni ubw’inka, ihene, ingurube, inkoko, inkwavu, intama n’inzuki.
0.2.Gahunda ya Girinka Munyarwanda
Gahunda ya Girinka (One cow for one family) yatangiye ari igitekerezo cya Nyakubahwa Perezida wa Repubulika y’u Rwanda cyo koroza inka buri rugo kugira ngo rubashe kwihaza mu biribwa, cyane cyane ku ntungamubiri ziva ku bikomoka ku matungo, ubwo byari bimaze kugaragara ko 43% by’abana mu gihugu bafite hasi y’imyaka itanu (5) bari bafite ibibazo by’imirire mibi. Iyi Gahunda ishingiye kandi ku cyerekezo n’ingamba bikubiye muri Vision 2020, muri EDPRS no kuri IDP. Yemejwe n’inama y’Abaminisitiri yo kuwa 12/04/2006 ari nayo yayihaye icyerekezo cyo gufasha buri rugo rukennye rw’Umunyarwanda kubona no korora inka ya kijyambere, hagamijwe ko iyo nka izatanga umukamo, nawo ugafasha urugo kuvugurura imirire yarwo, kongera umusaruro ukomoka ku buhinzi no gusagurira isoko amata azongera amafaranga mu mufuka, bityo iyo nka ikazageza abagize umuryango ku bukire. Iyi Gahunda yahise ishyirwa mu bikorwa, itangira ifite inzira ebyiri zuzuzanya ari zo: Girinka y’inguzanyo na Girinka y’ingabirano.
Girinka y’inguzanyo cyangwa Girinka banki; yari ishingiye ku bukangurambaga bugamije gushishikariza Umunyarwanda kugira inka binyuze mu nguzanyo za banki. Icyo gihe Leta yashyizeho ikigega cy’ingwate (fond de garantie) cyatumaga banki iha abaturage inguzanyo yo kugura inka.
Girinka y’ingabirano yatangiye mu mwaka wa 2006, Nyakubahwa Perezida wa Repubulika agabira inka abaturage mu Turere twagaragayemo ibibazo bikabije by’imirire mibi mu bana. Mu Turere icyenda (9) twatangiriwemo iyi gahunda ya Girinka y’ingabirano, n’Akarere ka Gisagara kari karimo. Utundi Turere 8 ni Huye, Nyaruguru, Nyamagabe, Nyanza, Ngororero, Karongi, Rutsiro na Gicumbi. Muri 2007 na 2008, iyi Gahunda ya Girinka yagejejwe mu Turere twose (30) tw’Igihugu.
Uko imyaka yatambukaga, haziyemo gahunda ya Girinka y’inyiturano. Iyo inka y’ingabirano yabyaraga, uwagabiwe yituraga iyayo igahabwa undi muryango wabaga waratoranyijwe n’abaturage mu nteko rusange y’abaturage.
Kubufatanye bwa Leta, abikorera, imiryango itegamiye kuri Leta, sosiyete sivile n’abaturage; iyi gahunda ya Girinka yakomeje gushyirwa mu bikorwa mu Karere ka Gisagara.
Imbonerahamwe ya 10: Gahunda ya Girinka Munyarwanda
Kuva muri 2006 kugeza Kamena 2015, mu Karere ka Gisagara hamaze gutangwa inka ibihumbi bitandatu magana cyenda mirongo itanu n’umunani (6958) muri gahunda ya Girinka Munyarwanda. Gahunda ya Girinka ntiyingereye umubare w’inka gusa, yanatumye hororwa inka za kijyambere zitandukanye n’indatamahembe zororwaga mbere. Umusaruro w’ibikomoka ku matungo wariyongereye n’uw’ibihingwa uriyongera bitewe no gukoresha ifumbire y’imborera. Imibereho myiza y’abaturage yarazamutse, imirire yitabwaho ndetse haboneka amafaranga aturutse ku igurishwa ry’ibikomoka ku matungo. Girinka Munyarwanda ikomeje no gushyigikira gahunda y’ubumwe n’ubwiyunge kuko abahana inka baba bagiranye igihango cy’ubukire.
Akarere ka Gisagara karashima uruhare rwa Leta y’Ubumwe n’Abafatanyabikorwa batandukanye barimo DCDP, FARG, PADEBL, RARDA, IOM, RAB, SEND COW, CARE, Action AID, Croix Rouge, ZOE Ministry, Reseaux des Femmes, BENIMPUHWE, CNF, ARTCF, FFP, Association DUHOZANYE, n’abandi.
0.3.Ubworozi muri rusange
Ubworozi bwiganje mu Karere ka Gisagara ni inka, ihene, ingurube, inkoko n’inkwavu. Ubwo bworozi bwakomeje kwitabwaho, hongerwa umubare n’ubwiza bwa buri bwoko bw’amatungo.
Imbonerahamwe ya 11: Ubworozi muri rusange mu Karere ka Gisagara
Imbonerahamwe ya 10 n’igishushanyo cya 7 bigaragaza ishusho y’ubworozi muri rusange mu Karere ka Gisagara kugeza muri 2015. Ubwoko bw’amatungo bwariyongereye cyane nyuma ya 2010 hanitabwa cyane ku ivugurura ryayo. Kugeza 2010, umubare w’inka wari 17249, zikaba zariyongereyeho inka 7478 mu myaka itanu gusa (2011-2015) zigera ku nka 24727. Hitawe kandi ku ivugurura ry’inka hagamijwe kongera umukamo binyuze muri gahunda yo kuzitera intanga. Inka z’inyarwanda zaragabanutse ziva kuri 92% y’inka zose muri 2010 zigera kuri 67% y’inka zose muri 2015. Ubwoko bw’imvange bwariyongereye buva kuri 7.7% y’inka zose muri 2010 bugera kuri 31% y’inka zose muri 2015.
Amatungo magufi nayo yariyongereye haba mu mubare no mu bwiza. Ingurube zavuye ku 14598 muri 2010 zigera kuri 25192 mu mwaka wa 2015. Ingurube z’inyarwanda zaragabanutse ziva kuri 91% y’ingurube zose muri 2010 zigera kuri 70% y’ingurube zose muri 2015. Ingurube za “landrace” zariyongereye ziva kuri 7% zigera kuri 15%, imvange zavuye kuri 2.3% muri 2010 zigera ku 9.2% y’ingurube zose muri 2015.
0.4.Gutera intanga no gukingira inka
Mu rwego rwo kongera umusaruro w’ibikomoka ku matungo, kuvugurura amaraso yayo no kwita ku buzima bwayo, inka zarakingiwe zinaterwa intanga.
Imbonerahamwe ya 12: Umubare w’inka inka zakingiwe n’izatewe intanga
Imbonerahamwe ya 12 n’igishushanyo cya 8 bigaragaza umubare w’inka zatewe intanga n’izakingiwe, bikanerekana ukwiyongera kwa buri mwaka. Ukwiyongera cyane kwatangiye mu mwaka wa 2010, aho inka zatewe intanga zageze ku 1820, mu gihe mu mwaka wa 2006 zari 93 gusa. Mu mwaka wa 2014/2015, inka zatewe intanga zageze ku nka 3153. Inka zakingiwe zageze ku 9563 mu mwaka wa 2010, mu gihe mu mwaka wa 2006 zari 2041. Inka zikingiye zakomeje kwiyongera nyuma ya 2010 aho zageze ku nka 14946 mu mwaka wa 2014/2015 wonyine.


text:
Twabakusanyirije ibintu bihurirwaho n’umubare munini w’abakobwa cyane cyane abakiri bato kuburyo wowe muhungu nujya kubana cyangwa gukundana n’umukobwa ukiri mu myaka y’urubyiruko ubwo uzabyifashisha mu buryo bwo kumushimisha.
1. Niba uri umusore, icya mbere ugomba kumenya ni uko abakobwa hafi ya bose bishimira kubwirwa ko ari beza kuruta kubwirwa ko bari sexy.
2. Ikindi ukwiye kumenya ni uko abakobwa banga abasore bababwira amagambo menshi adasobanutse, byongeye ntibishimira abasore batiyubaha igihe cyose bari kumwe.
3. Abakobwa hafi ya bose bakunda kwiyumva no kwibona bafatwa nk’abadasanzwe (special) imbere y’abasore bakunda, n’ubwo ngo akenshi batabyerekana.
4. Abakobwa ntibakunda abasore bagira umwanda, mbese batiyitaho.
5. Burya ngo abakobwa benshi bakunda gusomwa ku kiganza mu gihe bidakozwe mu kavuyo n’ubwo ngo badashobora kuvuga ko babikeneye cyangwa se ko babikunda.
6. Menya ko mu gihe usangije umukobwa mukundana ubuzima bwawe cyangwa se ukamubitsa andi mabanga ngo ahora abyibuka iteka kandi akabiha agaciro, kabone n’ubwo mwatandukana.
7. Abakobwa bakunda ko incuti zabo zibahamagara mu mazina yabo bwite, rimwe na rimwe igihe bicaye batuje umusore akamuhamagara gahoro mu ijwi rituje kandi amureba mu maso.
8. Muri kamere y’abakobwa habamo ikintu cyo kwihagararaho no gukunda guhabwa agaciro.
9. Mu gihe umukobwa yemeye kujya mu gikoni akagutegurira ifunguro, menya ko uri uw’agaciro imbere ye kandi ko aguha umwanya mu buzima bwe.
10. Burya ngo iyo umukobwa avuze “oya” iba ari “oya”, ntibakunda umuntu uhatiriza cyane.
11. Bashimishwa n’uko incuti zabo zibasoma abandi bagenzi babo babibona kuko ngo bigaragaza ko bitaweho cyane kandi ko barutishwa abandi.
12. Bakunda abantu bababwira babahanze amaso.
13. Abakobwa bashimishwa n’uko abasore bakundana baza kubagisha inama kuko ngo bibereka ko ari abo kwizerwa.
14. Iyo umukobwa yemeye ko musohokana burya ngo aba yatangiye kukwizera no kukwiyumvamo.
15. Abasore batekereza ko iyo baterese bigacamo nta yindi mvune iba isigaye ariko burya ngo abakobwa bashimishwa no kubabona bakora cyane kuruta mbere kuko ngo byerekana ko bagikunzwe kandi urukundo bakarwiyumvamo kurushaho.
117,500 total views, 150 views today


text:
UMUNARA W’UMURINZI—WO KWIGWA Ukwakira 2013
Muri iyi gazeti tuzasuzuma ibintu Imana yaremye bigaragaza ko ifite imbaraga n’ubwenge. Nanone uzamenya uko dushobora gukora ibihuje n’isengesho rya Yesu ryuje urukundo.
Bitanze babikunze muri Filipine
Menya icyatumye bamwe bareka akazi, bakagurisha ibyabo, maze bakajya mu turere twitaruye two muri Filipine.
Ibyaremwe bigaragaza ko hariho Imana nzima
Menya uko twafasha abandi kumenya ukuri ku birebana n’Umuremyi, kandi natwe ubwacu tukarushaho kumwizera.
“Mukorere Yehova muri abagaragu be”
Twakwirinda dute kuba abagaragu ba Satani? Ni izihe ngororano abakorera Yehova ari abagaragu be bizerwa babona?
INKURU IVUGA IBYABAYE MU MIBEREHO
Kwishingikiriza kuri Yehova byaduhesheje ingororano
Malcolm na Grace Allen buri wese amaze imyaka isaga 75 akorera Yehova. Soma ukuntu bamenye ko Yehova aha imigisha abamwishingikirizaho.
Amasomo tuvana ku isengesho ryari riteguwe neza
Ni ayahe masomo dushobora kuvana ku isengesho ry’Abalewi? Ni iki twakora kugira ngo amasengesho yacu arusheho kugira ireme?
Jya ukora ibihuje n’isengesho ryuje urukundo rya Yesu
Igihe Yesu yasengaga, ibyo Yehova ashaka ni byo yashyize mu mwanya wa mbere, ibyo we yifuzaga biza nyuma. Ni mu buhe buryo twakora ibihuje n’isengesho rye?
Ese ushobora gukora byinshi kurushaho kugira ngo uburire abandi?
Menya uko bamwe bagiye bakoresha uburyo babona kugira ngo babwirize abo bahura na bo mu buzima bwa buri munsi.


text:
Mu gitondo cyo kuri uyu wa Gatanu tariki 16 Gashyantare 2018, nibwo abatuye mu gace ka Riachao das Neves, mu Majyaruguru y’igihugu cya Brazil, babonye batunguwe bikomeye no kubona Umugore witwa Rosangela Almenda Dos Santos w’imyaka 37,wari umaze iminsi 11 yarashyinguwe aho bari bamwibeshyeho ko yapfuye bakamushyingura nyuma y’iminsi abagenzi bakaza kumwumva arimo asakuza aho mu mva bakayicukura bagasanga akiri muzima
Abaturiye aho uyu mugore yari ashyinguye babwiye umuryango we ko kuva tariki 9 kugeza 11 Gashyantare 2018, ubwo Rosangela , yashyingurwaga bakomeje kujya bumva urusaku hafi y’imva ariko bakagira ngo ni abana barimo kuhakinira basakuza.
Ikinyamakuru The Mirror dukesha iyi nkuru kivuga ko abamukuye muri iyi mva bavuze ko umubiri we wari ushyushye ndetse ngo n’imva uburyo bari bayisize imeze basanze yahinduye icyerekezo bitewe n’uburyo uyu mugore yarwanaga nayo asakuza ngo arebe ko hari uwamwumva akamufasha kuvamo.
Ana Francisco Dias, umwe mu batuye hafi y’ahabereye ibi yabwiye Globo Tv ko abantu basaga 500 bapakiye iyi sima yari ishyinguyemo uyu mugore, abenshi kandi ngo bazaga bakora ku birenge by’uyu wari washyinguwe ari muzima bakumva biracyashyushye kandi ubundi uwapfuye aba yakonje.
Germana de Almeida, w’imyaka 66, ari nawe mama ubyara Rosangela yavuze ko habayeho kwibesha mu gutangaza ko yapfuye kandi yari muzima ariko bakaba barihutiye kubimenyesha polisi no guhamya ko nta makosa y’abaganga yabayeho ahubwo ba nyir’ubwite aribo bakoze amakosa.
Yagize ati "Ntabwo twarenganya umuganga uwo ariwe wese, ntabwo dushaka guteza ikibazo icyo aricyo cyose ariko turahamya ko ibyabaye ari ukuri n’ubwo bigoye kwiyumvisha ko umuntu yamara iminsi 11 ashyinguwe akaba akiri muzima"
Uyu niwe Rosangela Almenda Dos Santos, wamaze iminsi 11 yibera mu mva kandi ari muzima
Aha niho bari baramushyinguye kandi ari muzima
Uyu ni mukuru wa Rosangela, uhamya ko murumuna we yari yapfuye
Uyu ni umubyeyi wa Rosangela yaratunguwe asanze umwana we akiri muzima kandi bari bazi ko yapfuye baranamushyinguye


text:
Itorero Victorious Life Church ryasangiye Noheli n’abana 500 bo mu muhanda
Itorero Victorious Life Church ryahaye umunsi mukuru wa Noheli abana bo mu muhanda ndetse n’abandi bana baturuka mu miryango itishoboye basaga 500.
Ni igikorwa cyabereye mu karere ka Kayonza mu Murenge wa Mukarange kuri uyu wa 24 UKuboza 2017, kibera ku ishuri rya Victorious Life Academy ryatangije iri torero.
Ibi Ibirori byatangijwe n’amateraniro yo kuramya no guhimbaza Imana, hakurikiraho guha abana umutsima w’umunsi mukuru, ndetse n’andi mafunguro amenyerewe mu minsi mikuru abana batabashaga kubona.
Bishop Musisi Bob Charles uhagarariye umushinga Victorious Life Ministries avuga ko batekereje iki gikorwa kubera y’uko abana b’inzererezi batagira ubitaho.
Ngo akaba ari muri urwo rwego baberetse urukundo hamwe n’abakirisitu b’iri torero bakaba barakusanyije amafaranga angana na miliyoni eshatu n’igice bagategura iki gikorwa.
Bishop Musisi Yagize ati “Abana bo mu muhanda babaho mu buzima bubi akenshi birirwa ubusa ubundi bakaburara. Twifuje kubereka urukundo bakishima nk’abandi bana dusangira nabo umunsi mukuru wa Noheli.”
Akomeza avuga ko bazakomeza kubakorera ubuvugizi ku bufatanye na Leta n’abandi bafatanyabikorwa, bakazasubira mu miryango, bagasubira mu ishuri cyangwa bakiga imyuga.
Abana b’inzererezi bashimishijwe cyane no kuba babonye abagiraneza babaha noheli.
Kizito Nsanzimana yagize ati“Maze imyaka ine ndi mayibobo naje mu Mujyi wa Kayonza nturutse mu Murenge wa Gahini. Icyatumye nza mu muhanda nuko turi abana bane tudahuje papa, mama yari umusinzi cyane bigatuma twugarizwa n’ubukene”.
Benshi muri aba bana bashimye iri torero ryabahaye umunsi mukuru wa Noheli.
Bavuga ko amakimbirane aba miryango baturukamo ariyo atuma bajya kuba mayibobo aho baryama ku ikarito bakiyorosa indi, bakarwara ntibavuzwe, imyenda ikabacikiraho, rimwe na rimwe bakiba kugirango babeho.
Itorero Victorious Life Church ryiyemeje ko iki gikorwa cyo gusangira noheri n’abana batishoboye ndetse n’abo mu muhanda kizajya kiba buri mwaka.
Ibitekerezo ( 3 )
Mwakoze cyane church gusangira nabana,ariko se ibyo kugira neza mwarangiza mukabishyira mwitangaza makuru byo niki? Mwibagiwe rya Jambo, ngo icyo ukuboko kumwe gukoze ukundi ntukakimenye? Muve mugakiza kitangaza makuru.
Nubwo bavuga ngo NOHELI ni ivuka rya YESU,ntabwo aribyo.Nta hantu na hamwe Bible ivuga itariki YESU yavukiyeho.Historians bose bahamya ko YESU atavutse le 25 December.Iyi tariki,kiliziya Gatolika yayikuye ku bapagani b’i Roma bizihizaga Ikigirwamana cyabo kitwaga Mythra.Bahimbye ko aribwo Yesu yavutse.Batangiye kwizihiza NOHELI le 25/12/354.Andi madini yaje kuza nyuma,arabakurikiza kugeza n’ubu.NOHELI yabaye umunsi wo KWISHIMISHA no GUCURUZA.Abashinwa n’Abahinde batemera YESU,nibo bagurisha Ibirugu n’amashusho ya Yesu.Kuli uwo munsi,abakristu nyamwinshi barishimisha,bagakora ibyo Yesu atubuza:gusesagura,gusinda,gusambana,etc...Niba koko NOHELI yibutsaga abantu ivuka rya Yesu,bahinduka,bakaba abantu beza.Ntabwo Noheli ibibutsa YESU.It is just "a day to have a good time".Birababaje.
Byaba byiza hizwe uburyo basubizwa miryango


text:
N’ ubwo gufuha bigaragara cyane mu bakundana b’ ingeri zose, kandi rimwe na rimwe bikaba bikenewe kuko bituma abakundana bakomeza guhorana hafi ndetse n’ ikibatsi cy’ urukundo kikabahora mu mitima, ni byiza ko ifuhe ritarenga urugero kuko ryakwangiza byinshi mu rukundo rwa babiri.
Ifuhe ry’indengakamere rishobora guteza ibibazo byinshi mu rukundo, bishobora no kugera ku gusenyuka kw’ ama-kupule (couple) menshi igihe hatagize igikorwa amazi atararenga inkombe. Ku bw’ibyo rero, birakenewe ko ifuhe rifatirwa ibyemezo ritararenga urugero.
Mu by’ ukuri ntabwo bikwiye ko wagira uruhare urwo ari rwo rwose mu ihungabana ry’ umubano wawe n’ umukunzi wawe, igihe ufite amakuru ahagije ku muntu mu kundana kandi n’ ibikorwa byose akora ukaba ubona impamvu yabyo (urugero: niba agiye mu ntara ukaba uzi neza ko agiye mu kazi ke).
Burya ubumenyi ni imbaraga. Igihe rero ushoboye kumenya aho ifuhe ryawe rituruka, ndetse n’ iryo ari ryo biba ari intambwe mu gutsinda cyangwa se kugenzura ifuhe ryawe.
Ese namenya nte ifuhe ryanjye iryo ari ryo?
Hafi y’ abantu bose iyo bafuha mu rukundo rwabo, baba bumva bemerewe igikorwa barimo, bakanumva ko bari mu kuri kabone yewe n’iyo nta gihamya bafite.
Ntabwo ari gake ko abantu bafuha ubundi bagahita bahindura ubusa ibintu byose bagezeho mu rukundo rwabo. Kuri bene uyu muntu, buri gihe inkomoko y’ uko gufuha ayirebera kuri mugenzi we; ashobora kuba ari uwo bakundana cyangwa se undi wundi uri gushaka kumutwarira umukunzi.
Nyamara, burya inkomoko yo gufuha ntabwo ari itegeko ko iba ari ikosa rya mugenzi wawe. Hari igihe riterwa n’ ubwoba wifitemo.
Aha ariko, sinshatse kuvuga ko ubwo bwoba ari bubi. Hoya rwose si icyo nshatse kuvuga! Ubwoba buri muri kamere ya muntu mu buzima bwacu bwa buri munsi, dukomora ku bakurambere bacu; bukadufasha gukenga kugira ngo dukomeze kubaho mu buzima. Ubwoba igihe cyose bufite impamvu navuga ko ari bwiza.
Cyakora igihe ntaho ubwo bwoba bushingiye cyangwa bukaba bushingiye ku byo wibwira cyangwa se bikurangaza utanafitiye gihamya (nk’ uko bikunze kugenda mu rukundo rwa babiri) bushobora kukugirira nabi kurusha uko bwakugirira neza. Aha rero ntabwo watsinda ifuhe ryawe ijana ku ijana igihe cyose ikiritera kitarakemuka.
Ikibazo: Ese ni ikihe kintu cya mbere nakora ngo mbashe kugenzura ifuhe ryanjye?
Igisubizo: Tekereza neza, utsinde ubwoba muri wowe.
Mu kugenzura ifuhe, banza wemere ko wafushye
Burya ngo ibuye ryagaragaye ntiriba rikishe isuka. Intambwe ya mbere muri uru rugamba ni ukubanza ukamenya ko wifitemo gufuha, bitabaye ibyo ntabwo wanesha ifuhe ryawe, cyangwa se ngo urifatire igisubizo gikwiye.
Waba ufite ibimenyetso bituma ufuha cyangwa se nta nibyo ufite, ugomba kubanza kwemera ko ufite ikibazo cyo gufuha kugira ngo ubashe kukirenga. Igihe uzaba wageze kuri uru rwego ushobora noneho gukomereza ku zindi nzego twagaragaje haruguru ni ukuvuga gusha ikigutera iryo fuhe ry’umurengera ndetse n’uko wakwitandukanya nacyo.


text:
Ikiganiro cya 13 kuri 15 biteganyijweUrupapuro rwa 4/5: Ingingo y’ ikiganiro A: Ni ubuhe buryo bwiza bwo gutegura guhura n’umushyikirano n’ababyeyi
Ingingo y’ ikiganiro A: Ingingo y’ ikiganiro A: Ni ubuhe buryo bwiza bwo gutegura guhura n’umushyikirano n’ababyeyi
Hari ibintu bibiri ugomba kwibandaho mu gutegura guhura n’ababyeyi: umushyikirano n’indi myiteguro. Ni gute ubasha kubungabunga umushyikirano uhoraho n’ababyeyi b’umubiri? Muri rusange, wagombaga kugira uburyo witwara mu kubonana n’ababyeyi n’uburyo ubitegura:
- Uburyo bwo gutega amatwi no kwakira: “Ndabyumva ko wahisemo cyangwa wagombye gutanga umwana wawe ngo arerwe mu muryango. Ntabwo nkurenganya na gato, ndatekereza ko wafashe icyemezo watekerejeho igihe wemezaga ko azaza iwacu kandi ndishimye ko wamutuzaniye ngo tumurere mu muryango. Tukwijeje ko tuzakora ibishoboka byose kugira ngo duhore tubonana kandi dufashanya”
- Ifashishe ingero eshanu zo kwita ku mwana umufasha kwiyubakamo icyizere n’umutekano (reba ikiganiro cya 5): menya guteganya, menya kwishyira mu mwanya w’abandi, gerageza kumenya aho ibyiyumviro by’ababyeyi biganisha ubigendereho, witegure kubahoza, gerageza kwishyira mu mwanya wabo ariko ntiwishyireho umubabaro wabo. Muganire ku byiyumviro n’impamvu zabiteye, urugero: “Ndakumva ko rimwe na rimwe ushobora kugira ishyari ukadutonganya. Biragoye kubona umwana wawe yitaweho n’abandi igihe wakwifuza kumwirerera wenyine. Ababyeyi bose barabikora, rimwe na rimwe hari ubwo ngirira ishyari umwarimo wigisha umwana wanjye- akunze kuvuga uburyo amwishimira mu gihe ahora atuvuga nabi twebwe ababyeyi b’abo bana.”
- Cyane cyane iyo umwana wakiriye mu muryango ahari: vuga neza ababyeyi be badahari kandi uvuge neza iyo muri kuganira: “Ndishimye cyane kubona ko mama wawe ari hano yaje kugusura, mbega ijwi ryiza afite! N’ibindi…”
- Mushobora kumenyana kenshi n’ababyeyi bagombye gutanga abana babo ngo barerwe mu miryango, mushobora no kuzahinduka inshuti no kwishyira hamwe n’ababyeyi mufite umugambi umwe wo gufasha umwana gukura neza. Ugomba guhita ubabwira ko nta mugambi ufite wo kubatwara abana.
GUTEGURA GAHUNDA YO GUSURA NO KUBONANA N’ABABYEYI BAFITE INTEGE NKE MU MITEKEREREZE NO MU MYITWARIRE
Hari igihe gushyira umwana mu muryango bidakunda cyangwa bihagarikwa- bidatewe cyane n’ibibazo umwana wakiriwe mu murygango ahura nabyo, ariko bitewe no kudategura neza kubonana n’ababyeyi bagaragaza intege nke mu mitekerereze no mu myitwarire. Uku guhura hari ubwo bizana amarangamutima n’urujijo mu muryango wakiriye umwana.
Dore bimwe mu bisabwa ndetse n’ibitekerezo bijyanye no gutegura kubonana harimo na gahunda y’ababyeyi b’umubiri basura umwana n’igihe iyo miryango ibiri ihura:
- Ba ”Umubyeyi w’ababyeyi”: Umubyeyi udatekereza neza, utitwara neza ntumurebe gusa nk’umubyeyi, umurebe nk’”umwana” udashobora kuzuza inshingano zo kurera kuko zimukomereye. Ibi bishatse kuvuga ko imyaka ya mbere yo kubaho kwabo yari ibakomereye ku buryo itabafashije gukura neza mu bitekerezo no kuyobora amarangamutima yabo bakanafata ibyemezo byiza. Imwe mu nama yatangwa ni iyi: Shyira ababyeyi mu matsinda atatu cyangwa ane ugamije kubafasha kubongerera ubumenyi n’ubushobozi mu byo kumenya kubana n’abandi. Ubwo rero ugomba kumenya kwitwara nk’umubyeyi imbere y’aba babyeyi, ubateganyirize iminsi yo gusura abana, wihangane, nturakare niba barateganyije umunsi wo gusura umwana bakaba batabyubahirije. Itonde niba wumvise basakuza kuko barakazwa n’akantu k’ubusa.
- Iyambaze umusosiyari cyangwa umuntu ugenzura inshingano zawe kugira ngo agufashe gutegura gahunda yo kubonana: ateganye inshuro gusura biteganyijwe n’abayobozi, kandi izi ntabwo ari inshingano yawe. Ushobora kumenyesha abayobozi niba iyi gahunda itakubereye cyangwa ibangamiye umwana. Ababyeyi ni bagerageza kukoshya cyangwa gusaba inshuro nyinshi yo guhura kuruta iminsi yateganyijwe, ntujye impaka. Babwire gusa ko atari wowe ufata icyemezo ahubwo ni abayobozi bafata icyemezo nibo bonyine bashobora guhindura gahunda.
INAMA ZEREKERANYE NA GAHUNDA YO GUSURA KW’ABABYEYI BAGARAGAZA INTEGE NKE MU MITEKEREREZE NO MU MYITWARIRE
Ingingo enye zifasha mu kugenzura gahunda yo gusura kw’ababyeyi bagaragaza intege nke mu mitekerereze no mu myitwarire:
A. Tegura gahunda guhera ku munsi wa mbere kandi ikurikizwe nk’uko biteganyijwe, tanga amabwiriza, gerageza kwitwararika kandi ibitu byose bisobanuke neza: “Tubahaye ikaze mu rugo rwacu. Ndakora ibishoboka byose kugira ngo mwishimire kubana natwe. Ikintu cya mbere tubanza gukora ni ukwicara twese mu gikoni mu gihe ndi guteka ikahwa mufate ibyicaro mwisanzure”. Ibi biragaragaza ko uri kuyobora guhera ku munota wa mbere kandi ibi birakenewe niba ababyeyi bafite ubwoba, barakaye cyangwa nta mutekano biyumvamo..
B. Kora gahunda y’ibikorwa biteganyijwe muri uko gusura. Bishobora kubagora kubyakira icyo wakora ni ukubasaba “kwicara mukabiganiraho” nta gahunda yafashwe. Biroroshye kwibanda ku kintu mwemeje hamwe: “mu gihe turi kunywa ikahwa, ndababwira iyo tugiye gukora uyu munsi: icya mbere ni uko tugiye guteka umutsima bita gato kugira ngo tubonereho n’umwanya wo guseka no gusabana n’umwana wanyu. Harakurikiraho akaruhuko kadufasha gutembera hano hafi cyangwa gukina agakino gato. Hanyuma turaganira ku uburyo umwana abayeho kandi ndabereka ibyo yabashije gushushanya. Nyuma y’aho turajya gusezeranaho hanze tubifuriza kuzagaruka ubutaha. Ndabaherekeza mbageze aho mufatira ikinyabiziga niba mubyifuza”
Ubu ni uburyo bwo kuvuga utanga amabwiriza wereka neza ababyeyi uburyo uri kubafasha nk’umubyeyi: ubitaho, ibikorwa bifatika kandi ubereka uburyo ushaka ko bitwara. Ababyeyi bagaragaza intege nke mu mitekerereze no mu myitwarire bafite ikibazo cyo kumva vuba ibyo babujijwe gukora, ugomba rero gusobanura neza mu buryo bworoshye iyo uri gutanga amabwiriza yerekeranye no guhura. Urugero: niba wifuza kumvugisha kuri telefone, ushobora kumbona guhera saa xx kugeza saa xxx buri munsi. Uramutse uhamagaye nyuma y’aya masaha nshobora kudafata telefone kuko mba ndi mu mirimo yo mu rugo cyangwa kwita ku bana”.
C. Gusura igihe gito bikunze kugira akamaro kurusha gutinda. Amarangamutima y’ababyeyi bagaragaza intege nke mu mitekerereze no mu myitwarire afite igihe ntarengwa mbere yo gutangira kugaragaza ukunanirwa n’intege nke zabo. Gusura kwatinze amasaha a ashobora kurangira giteje ibibazo n’intonganya, ni byiza kutarenza isaha ukareba niba bihagije. Ushobora kubisaba abayobozi bashinzwe kugenzura ubufasha utanga mu muryango wawe.
D. Igihe ababyeyi basura, itware nk’umubyeyi wabo. Ababyeyi bagaragaza intege nke mu mitekerereze no mu myitwarire yabo bakunze kureba ibintu mu buryo bwabo kandi bafite ikibazo cyo gushyikirana n’umwana cyangwa bifuza kuganira ku bibazo byabo bonyine. Nta mpamvu yo kugaragaza intege nke z’umubyeyi tubemerera ko babibwira abana igihe babasuye- ibi bishobora gutuma batekereza nabi. Iyo igihe cyo gusura kigeze, hari igihe nk’urugero, umubyeyi w’umugabo urera umwana ashobora kuganiriza ababyeyi mu gihe umubyeyi w’umugore urera umwana aganiriza umwana. Ababyeyi bagaragaza intege nke mu mitekerereze no mu myitwarire yabo bakunze kwibanda ku bibazo byabo bonyine kurusha iby’umwana kandi ibi ntibagomba kubihakana. Iki ni kimwe mu mpamvu umwana yaje kurerwa mu muryango wamwakiriye.


text:
Ni gute nabona ibyiringiro bidakuka by’uko nkijijwe kandi ko nzajya mw’ijuru?/Pastor KAZURA B. Jules
Iki ni ikibazo cyibazwa na benshi mu bakikirisitu. Rimwe iyo avuye mu masengesho yumva akomeye, afite ibyishimo byinshi, akumva ijuru ari irye. Mu gitondo yabyuka, akazi kamubanye insobe, ibibazo byamwugariza, atangiye kugenda asitara ku bitari byiza, ukabona arijimye, akabura ibitotsi, agatekereza ko izina rye Imana yarisibye, cyangwa ko hasigaye inyuguti zaryo ebyiri gusa. Uwo arongera agashakisha ahabereye amasengesho yibwira ati « reka njyeyo njye kwandikisha na none izina ryanjye, cyangwa njye kurisibuza »
Reka turebe iki kibazo gato :
Abakirisitu benshi bashakira ibyiringiro by’agakiza no kujya mu ijuru aho bidashakirwa. Akenshi dukunda kwibanda mu kureba uburyo tugendana n’Imana, imirimo Imana iri gukora mu buzima bwacu, uburyo dukura mu mwuka, n’uburyo twumvira kandi tugashyira mu bikorwa ijambo ry’Imana, muri make nibyo twita ubuhamya cyangwa kwera imbuto.
Nubwo ibyo navuze byose bifite agaciro kuko ari ibimenyetso byerekana uwakijijwe, ariko ibyiringiro by’agakiza (assurance of our salvation) ntibyari bikwiye kubakira kuri ibyo. Ibyiringiro by’agakiza kacu, twakwiye kubishakira mubyo Imana yo itabeshya yatugaragarije mw’Ijambo ryayo. Twizera ko twakijijwe, twishingikirije kubyo Imana yasezeranije, si kubyo twebwe twibwira mu marangamutima yacu.
Soma wumve ibyo Yohani yanditse, 1 Yohani 5:11–13: “Icyo yahamije ni iki: Imana yaduhaye ubugingo buhoraho, kandi ubwo bugingo tubuherwa mu Mwana wayo. Ufite Umwana w’Imana afite ubwo bugingo, naho udafite Umwana w’Imana nta bugingo afite.Ibyo mbibandikiye kugira ngo mumenye ko mufite ubugingo buhoraho, mwebwe abemera Umwana w’Imana.
”Mu gihe uzi neza ko wakiriye Yesu nk’Umwami n’Umukiza wawe, ukihana ibyaha, ukemera kumukurikira no kumuha ibyawe byose ngo abitegeke, uba ufite ubugingo buhoraho.
Ugomba rero kwizera ibyo ijambo ry’Imana rikuvugaho, ntushidikanye. Agakiza kacu kubatse k’umurimo Imana yakoreye muri Yesu Krisitu k’umusaraba.
Ibi mvuze haruguru ntibitubuza kwisuzuma ngo turebe niba tugendera mu kuri kandi ko dushinze imizi mu gakiza. Nta nubwo nigisha mvuga ngo dukore ibyo twishakiye kuko Ubuntu bw’Imana bwabonetse. Ni koko kandi bwarabonetse kandi buzanira abantu bose agakiza , ariko se bwigisha abantu iki? Butwigisha kureka kutubaha Imana n’irari ry’iby’isi, bukatwigisha kujya twirinda, dukiranuka, twubaha Imana mu gihe cya none dutegereje ibyiringiro by’umugisha, ari byo kuzaboneka k’ubwiza bwa Yesu Kristo, ari we Mana yacu ikomeye n’Umukiza, watwitangiriye kugira ngo aducungure mu bugome bwose, kandi yuhagirire abantu kugira ngo babe ubwoko bwe bwite, bugira ishyaka ry’imirimo myiza. (Tito 2:1-14)
Urwandiko rwa mbere rwa Yohani hari aho rihinyuza ababeshyaga ko bakijijwe ariko imigendere yabo ikerekana ibinyuranye n’agakiza. Aha bisobanura ko Atari imigenzereze yacu iduha agakiza. Imbuto ni ingaruka z’agakiza. Habanza agakiza noneho imbuto zigakurikira. Kandi nkuko igiti kiterera imbuto zose icyarimwe, kandi ngo zikurire icyarimwe, niko natwe tudakizwa umunsi umwe ngo duhite duhinduka intungane burundu mu migendere yacu. Imbere y’Imana tubarwa nk’intungane kubera gutungana kwa Kirisitu twizeye, kukatubarwaho, ariko Igihe Yesu ataragaruka, tuzakomeza iteka kugenda duhinduka, dukura mu by’agakiza, turushaho kwera imbuto, twifuza kugera ku gihagararo cya Kirisitu. Yohani yatanze bimwe mu byo umuntu yarebaho ngo yisuzume muby’agakiza ke.
Wibuke ko nta numwe uriho ubyuzuza ijana kw’ijana, ahubwo biduhishurira aho twakwiye kuba tugana. Ufite ishyaka ryo kunezeza Imana, akayitunganira, kandi akaba yiyemeza guhinduka mushya umunsi k’umunsi, uwo ni uwa Krisitu kandi Umwuka wera azamufasha gukomeza gukura umunsi k’uwundi.
1. Ese wishimira kugirana ubumwe na Yesu, kuba mu materaniro, no gushyikirana n’abandi bakirisitu ? (1 Yoahani 1:3).
2. Iyo wakoze icyaha, ese kirakubabaza, ukumva ushaka kucyatura no kukireka? (1 Yohani 1:8).
3. Wishimira kumva ijambo ry’Imana, kuryiga no kuryumvira nubwo bikugora? (1 Yohani 2:3-5)
4. Wishimira kandi ukiyemeza kubaho ubuzima bwo gukiranuka, intego ari uguhesha Imana icyubahiro? (1 Yohani 3:3)
Ibi bibazo niba wasubiza Yego ivuye k’umutima, byaba byerekana ko uri mu gakiza kandi ufite n’intego yo gukura no kwera imbuto.
Uwakijiwe nyakuri agomba kwera imbuto ariko urwo ni Urugendo, si ikintu umuntu yihandagaza ngo avuge ngo njyewe narazeze nararangije. Ibuka ko twakijijwe n’ubuntu bidaturutse ku mirimo twakoze, (Efeso 2:8-9), ariko kandi, imirimo yacu niyo igaragaza ko koko habayeyo agakiza k’ukuri. (Yakobo 2:17-18). Agakiza nyakuri gaherekezwa n’imirimo.
Ni ngombwa kwibuka ko turi mu ntambara y’icyaha, umubiri na Satani. Satani ahora azerera ashaka icyuho yacamo ngo atuneshe. Mu gihe tugize icyo dukora kitari cyiza, akazi ka satani, ni ukutwemeza ko tutigeze dukizwa na rimwe, ko Imana itatuzi. Aha ni ngombwa rero kwibuka amasezerano y’Imana ku birebana n’agakiza twahawe rimwe, kandi k’ubuntu.
Ntabwo dukora imirimo cyangwa ngo dukiranuke ngo biduheshe agakiza. Dukora imirimo kandi tukishimira gukiranuka kuko twahawe agakiza.
Ntabwo twihana ibyaha ngo tubyature kugirango Imana itwemere nk’abana bayo. Turihana, tukaturira Imana ibyaha byacu kuberako ari Data wa Twese udukunda, tukaba tutifuza icyazana igicu mu mushykirano wacu.
Ntabwo dutinya kandi ngo twange gukora ibyaha kugirango tutazajya mu muriro, cyangwa Imana itazaduhana. Twanga ibyaha, kuko tudashaka kubabaza Data wadukunze, kugeza ubwo atanze Yesu kudupfira k’umusaraba. Twanga ibyaha kuko tutishimira icyaricyo cyose, cyababaza Yesu, we wemeye gutanga ubugingo bwe ku bwacu.
Twibuke kandi tuzirikane ibi: Twakwanga icyaha, twagerageza ngo tutakigwamo, ibi byose nta na kimwe twakwishoboza. Dushoboza byose na Yesu uduha Imbaraga (Abafilipi 4:13). Kandi Imana ubwayo niyo idutera gukunda no gukora ibyo ishaka (Abafilipi 2:13).
Erega dukizwa kubw’ubuntu kubwo kwizera Krisitu, ntibituruka kuri twe, ahubwo ni Impano y’Imana. burya turi abo yaremye, ituremeye imirimo myiza iyo Imana yiteguye kera ngo tuyigenderemo muri Krisitu Yesu (Abefeso 2:8-10).
Imana Data ni yo iduha kuba muri Kristo Yesu waduhindukiye ubwenge buva ku Mana, no gukiranuka no kwezwa no gucungurwa, kugira ngo bibe nk’uko byanditswe ngo “Uwīrāta yīrāte Uwiteka.”
Narakijijwe, mpabwa n’Imana imbaraga zo kugendera mu mucyo, ntabwo ngerageza gukora ibyiza ngo nkunde nkizwe.
Nemezwa ku nzajya mw’ijuru n’Umwuka w’ihoraho, ibyiringiro nk’ibyo, mbihabwa n’Umwuka w’ihoraho.
Twahawe umwuka uduhindura abana b’Imana, utuma duhamagara Imana tukayita Data, kandi ikatwitaba. Umwuka w’Imana ubwe ahamanya n’umwuka wacu yuko turi abana b’Imana, kandi ubwo turi abana bayo turi n’abaragwa, ndetse turi abaragwa b’Imana, turi abaraganwana Kristo niba tubabarana na we ngo duhanwe ubwiza na we.
Abaroma 8 :15-17
Sinubatse kubyo mbona, nibyo mpura nabyo ngo nemere ko nzajya mw’ijuru, kuko aho haranyeganyega, nubatse k’urufatiro rutanyeganyega rw’byavuzwe n’Imana. Dore uko Yesu yatubwiye « Intama zanjye zumva ijwi ryanjye, nanjye ndazizi kandi zirankurikira. Nziha ubugingo buhoraho, kandi ntizizarimbuka na hato iteka ryose, kandi nta wuzazivuvunura mu kuboko kwanjye. Data wazimpaye aruta bose, nta wubasha kuzivuvunura mu kuboko kwa Data. Ubwo nubatse aho, noneho ndi umunyabwenge, imvura izagwa, umuyaga uzahuha, imivu izanyituraho, ariko nzakomeza mbagaze kuko nubatse k’urutare. (Matayo 7 :24-25)
Ririmbana nanjye
Iyo ntinye ko kwizera kwanjye ari guke, kandi iyo ngiye kuneshwa Yesu niwe umfata.
Urukundo rwanjye ruke ntirwamufata, anyishimira ubwo nd’uwe Yesu niwe imfata.
Ntiyakundira ubugingo bwanjye kubura, yabucunguje igiciro Yesu niwe umfata.
Yesu aramfata akankomeza, kuko ankunda bihebuje arankomeza.
Source:www.amasezerano.com
Pastor KAZURA B.Jules


text:
Ingingo y’itegeko rikomorera bamwe gukuramo inda yamaganwe
Bashingiye ku myitwarire y’urubyiruko rwiyandarika ndetse no guhunga inshingano za kibyeyi kwa benshi, hari abaturage bamaganye itegeko rikomorera bamwe gukuramo inda.
Ingingo ya 125 y’Itegeko rishya riteganya ibyaha n’ibihano muri rusange, ikomorera gukuramo inda umuntu wese utarageza imyaka 18, uwakoreshejwe imibonano mpuzabitsina ku gahato, uwabanishijwe n’undi nk’umugore n’umugabo ku gahato.
Iyi ngingo kandi ikomorera gukuramo inda umuntu wayitewe n’uwo bafitanye isano ya hafi kugera ku gisanira cya kabiri, ndetse no kuba inda ibangamiye ubuzima bw’utwite cyangwa ubw’umwana atwite.
Bamwe mu baganiriye na Kigali today baravuga ko iyi ngingo ibateye impungenge kuko ngo yorohereje abantu babishaka bose guhimba amayeri yo gukuramo inda.
Umucuruzi w’itumanaho mu mujyi i Kigali agira ati "Niba ba bakobwa batwara inda bakomorewe kuzikuramo, ndumva bahindutse uturara twemewe. Babaye abicanyi kandi noneho nta numwe uzatinya gusambana."
Uwitwa Mugabo avuga ko umuntu watewe inda na se amushyizeho agahato ashobora kwemererwa kuyikuramo, ariko byarabaye ku bwumvikane nta mpamvu uwo mwana akwiriye kwicwa.
Mugabo agira ati:”Hari ibigo birera abana batawe, numva Leta yashaka uburyo bwo kurera abo bana bavuka batyo kurusha kubica.
“Abo turimo kwica nibo bakaturengeye kuko icyo yari kuzaba cyo ntitukizi. Iki ni icyaha ku Mana."
Ku rundi ruhande, Ministiri w’Uburinganire n’Iterambere ry’Umuryango(MIGEPROF), Mme Esperence Nyirasafari avuga ko gukomorera abantu bamwe gukuramo inda ari amahitamo ya nyuma.
Avuga ko uwabishaka kandi yumva afitiye uwo mwana urukundo yagombye kumurera aho gukuramo iyo nda, ariko hatabayeho “kwikoreza umuntu umutwaro atigeze ashaka kandi umwangiriza ubuzima”.
Mu kiganiro yagiranye n’umunyamakuru wa Kigali today, Ministiri Nyirasafari yagize ati:”Umwana w’imyaka 12, 13 yaba umubyeyi ate!
“Ujya gufata icyemezo cyo kuvanamo inda aba yabitewe n’umunyacyaha, uwo niwe dukwiriye guhangana nawe aho kureba inzirakarengane”.
Ministiri Nyirasafari akomeza avuga ko k’ubufatanye n’inzego zitandukanye, bazakomeza gukangurira abana b’abakobwa kwirinda, kurwanya ihohoterwa ndetse no guhana abanyabyaha.
Itegeko risobanura ibyaha n’ibihano muri rusange, rivuga ko nta muntu mu bakomorewe wemerewe kwikuramo inda cyangwa kuyikurirwamo n’undi utari muganga wemewe na Leta.
Ibitekerezo ( 2 )
Impuhwe za kibyeyi ngo mutahe. Ibisobanuro bya Ministre w’umubyeyi binteye kwibaza niba impuhwe za kibyeyi zikibaho. Kuki se uwo mwana ataba inzirakarengane. Nzi umuntu ukomeye wabyawe na nyina wari ufite ubumuga bwo mu mutwe none ubu afashije abantu benshi kurusha abagendera muri V8. Imana itugirire imbabazi.
Hakeneye ubushishozi cyane kuko ushobora gusanga bihindutse nkimikino ugize inda were akavuga ko Atari abyiteguye ,mbona uwanza akajya abishyira mubucamanza haricyo byatanga


text:
Muri iki gihe iyo uvuze indwara ya Hepatite, abantu benshi bagira ubwoba kuko ari indwara ifata inyama ikomeye y’umwijima, twese turabizi ko umwijima ari inyama y’ingirakamaro mu mubiri w’umuntu kuko iyo yangiritse, umubiri wose ugira ibibazo bikomeye. Hari ubwoko butandukanye bwa Hepatite, ariko hano turarebera hamwe Hepatite B.
Ese hepatite B ni iki?
Hepatite B ni indwara y’umwijima iterwa n’udukoko duto (virus) two mu bwoko bwa B, utwo dukoko tukaba twinjira mu mubiri tunyuze mu nzira zitandukanye, ubundi dukunze kwiturira mu mwijima. Ni nayo mpamvu bavuga ko ari indwara y’umwijima.
Ese yandura gute?
Hepatite B yandura binyuze mu maraso cyangwa andi matembabuzi y’uwanduye; ishobora kwanduzwa umwana ku mubyeyi igihe abyara cyangwa undi wese uyirwaye akanduza umwana igihe akiri muto. Ishobora kandi kwanduzwa igihe uhabwa amaraso kwa muganga igihe bitakozwe neza, kwijomba ibintu bitobora umubiri; nk’igihe uhabwa imiti mu mutsi.
Hepatite B kandi yandurira byoroshye mu mibonano mpuzabitsina; ku bantu bahuza ibitsina n’abantu batandukanye cyangwa se baryamana n’uyirwaye. Muri macye, inzira agakoko gatera SIDA kanduriramo na Hepatite B ishobora kuzanduriramo.
Ese ni ibihe bimenyetso biyiranga?
Iyi ndwara hari abayigira ntigaragaze ibimenyetso, cyangwa ukaba wakwitiranya ibimenyetso n’iby’izindi ndwara nk’ibicurane.
Dore bimwe mu bimenyetso rusange:
- Kubura ubushake bwo kurya (Appetit)
- Umunaniro udasanzwe
- Umuriro ariko udakabije
- Kuribwa mu nda
- Iseseme no kuruka
- Gutakaza ibiro mu buryo budasanzwe
- Kuri bamwe hiyongeraho:
- Inkari zijimye
- Kuvira imbere
- Guhinduka umuhondo ku ruhu n’amaso
- Kwituma ibyeruruka
- Guta ubwenge, kumva uzungera, cyangwa kugwa muri koma
- Kumva utonekara uruhu
Ese wari uzi ko hari imiti myimerere ihangana na Hepatite B ndetse igafasha n’umwijima gukora neza?
Ushobora kuba urwaye Hepatite B kuburyo byanatera umwijima wawe kwangirika,ubu habonetse imiti myimerere ikozwe mu bimera kandi ikaba yizewe ku rwego mpuzamahanga kuko ibifitiye ibyemezo mpuzamahanga (twavuga nka:FDA:Food and Drug Administration,n’ibindi).
Iyo miti rero ihangana cyane na Virus zitera Hepatite B, zikagenda zigabanuka. Iyo miti kandi ifasha uturemangingo tw’umwijima kutangirika, igatuma amaraso atembera neza mu mwijima, ndetse igatuma n’umwijima utabika ibinure n’imyanda, bityo umwijima wawe ugakora neza ndetse n’umubiri muri rusange ukamererwa neza. Muri iyo miti twavugamo nka: Livergen capsule, A-Power capsule, Cordyceps plus Capsule, Soybean lecithin capsules. Iyi miti nta ngaruka igira ku wayikoresheje kuko ari imyimerere.
Abantu baba bifuza gufashwa gukoresha ubwo buryo bw’imiti y’umwimerere, bashobora kugana ivuriro Horaho Life rikorera i Kigali mu nyubako yo kwa Rubangura muri etaji ya 3 ku muryango wa 301 na 302. Ku bindi bisobanuro wabahamagara kuri 0789433795/0726355630. Ushobora no gusura website yabo www.horahoclinic.rw.


text:
Kigali :Aline Gahongayire yigereranije n’icyamamare" Sinach" anashinja abashumba b’amatorero ishyari no kubiba amacakubiri
Yanditswe na
11 May 2018 saa 06:31'
Umuhanzikazi uririmba indirimbo zo kuramya no guhimbaza Imana, Aline Gahongayire aratangaza ko we n’abahanzi bagenzi be babangamirwa no kuba amatorero basengeramo ababangamira agatuma badatera imbere ndetse abashumba b’ayo matorero ngo basigaye babiba amacakubiri mu bahanzi bigatuma badakorana indirimbo ngo bateze imbere umuziki wabo.
Abahanzi baririmba indirimbo zo kuramya no guhimbaza Imana ni bamwe mu batuma abantu bakizwa bitewe n’ubutumwa batangira mu bihangano byabo, ni bamwe mubatuma abantu bishimira agakiza kuko iyo baririmbye usanga ababakurikiye batwawe n’amarangamutima ku buryo ntawashidikanya ko abahanzi bakangura amarangamutima y’abantu kurusha ababwirizabutumwa.
Aline Gahongayire yanenze abantu batumiye Snach wo muri Nigeriya kandi basize undi mu Rwanda
Gusa ngo abashumba b’amatorero babagirira amashyari ntibifuze ko batera imbere ngo bagere ku rwego ruhanitse, abapasiteri ngo bahora bumva abahanzi bahora munsi y’amabwiriza yabo kandi ngo iterambere ry’abahanzi hari abashumba ritera ishyari kuko babona ko umuhanzi agiye kuvugwa kurusha uko bavugwa cyangwa kurusha uko itorero rivugwa.
Aline Gahongayire ni umwe mubahanzi nyarwanda baririmba indirimbo zihimbaza Imana batinyuka kuvuga icyo kintu gisa no gukandamizwa gikorerwa abahanzi. Aherutse gutumirwa mu kiganiro Amahumbezi gihita kuri Radio Rwanda avuga ko abahanzi bashoboye ariko abashumba b’amatorero ngo ntibabaha amahwemo.
Ati: “Turashoboye ariko impamvu ubona tutageze hahandi abandi bageze, ukabona abantu barishakamo amafaranga bagatumira ba Sinach, utekereza ko ba Sinach ntabo dufite mu Rwanda? Ariko Sinach icya mbere aremewe mu itorero rye, pasiteri aramwemera, yemera amavuta amuriho, ntabwo amufata nka wa muntu upfa kuririmba kugirango ibintu biryohe abantu baruhuke imitima cyangwa se baryoherwe babone kumva ijambo, oya! aremewe kandi itorero n’umushumba bamaze kukwemera na dayimoni ntiyagutinyuka.”
Yagarutse ku buryo abahanzi bo mu Rwanda bafatwa avuga ko bagibwaho impaka ndetse ngo n’abitwa ko bemewe bahabwa amabwiriza akakaye bakababwira ko ari abana ba pasiteri, Gahongayire yanavuze ko ari cyo gituma abahanzi bafite icyo we yise ihungabana ugasanga uko bahagaze ku ruhimbi bavuga ko bashimira abashumba babo bakabita ba dady (papa) cyangwa Mamy (Mama).
Ati: “Twebwe tugibwaho impaka, ugasanga niba banakwemeye baraguha amabwiriza cyane bakakubwira bati rero wowe uri umwana wacu, uri umwana w’itorero, ni yo mpamvu uzasanga abahanzi benshi iyo bari ku ruhimbi baba bavuga ngo ‘ndashimira Dady (Papa) na Mamy (mama) n’itorero ryanjye, urumva ni ihungabana, ntabwo muby’ukuri ari byo!”.
Gahongayire avuga ko abapasiteri ubwabo ari bo bafata umwanya bakanenga abahanzi bakabaserereza bakanabacira imanza aho kubegera ngo babagire inama z’uko bakwiye kwitwara.
Yagarutse ku buryo abapasiteri bajya barema amacakubiri mubahanzi bitewe nuko abapasiteri baba basa n’abahanganye maze ngo bagategeka abahanzi bo mu matorero yabo ko batemerewe gukorana indirimbo n’abahanzi bo mu yandi matorero.
Ati: “Usanga hari aho ugera ukabwira umuhanzi uti ‘tuzaririmbane’ akakubwira ati:’Ehee!! pasiteri wanjye yambwiye ko atumvikana na pasiteri wawe. Ugasanga icyo kintu kirahari, …ayo macakubiri arahari.”
Primus Guma Guma yacu ni itorero none ntiritwemera
Gahongayire mu gusobanura uburyo imyitwarire y’abashumba igira ingaruka ku iterambere ry’abahanzi baririmba indirimbo zo guhimbaza Imana, yifashishije urugero rw’irushanwa rya Primus Guma Guma Super Star rihuza abahanzi baririmba indirimbo zitari iz’iyobokamana, avuga ko iyo abategura iryo rushanwa bakwemeye bakagushyira ku rutonde rw’abahatana, abafana na bo bahita bakwemera, nyamara ngo amatorero muri iyi minsi yo ntiyemera abahanzi bayakomokamo, ibyo ngo bibangamira iterambere ry’umuhanzi uririmba izo guhimbaza Imana.
Ati: “Reka nguhe urugero, Primus Guma Guma iyo yemeye ibyamamare bakavuga ngo bazahatana, abanyamakuru bakabemera, umuturage ntabubaha akavuga ati uriya ni umusitari? Nonese ko twebwe Primus Guma Guma dufite ari itorero rikaba ritatwemera umuturage azatwemera bigenze bite cyangwa azatwumva bigenze gute?”
Aline Gahongayire avuga ko iyo abashumba barimo kubabangamira mu iterambere na bo ubwabo baba bihimye kuko abahanzi baramutse bateye imbere na bo bakifuza guteza imbere amatorero bakomokamo binyuze mu gutanga amaturo, icya cumi, n’ubwitange busanzwe.
Gahongayire yavuze ko iyo myitwarire y’Abapasiteri itazababuza gukomeza gukora umurimo w’Imana bahamagariwe gukora ndetse ngo ntibateze gucika intege na rimwe.
Inkuru ya Ibyishimo.com


text:
umugore w'umukirekazi afite umushoferi umutwara,n'uwo mushoferi afite umugore n'umwana umwe,wamukirekazi yaje gukunda wamushoferi we akajya amugurira utuntu twiza akamuha na cash,umunsi umwe wa mugore aza kugotesha wamugabo ashiduka baryamanye,wamugabo ntibyamushimisha,aza noneho no gutangira kurarayo,ariko umugabo ntibibwira umugore we,akamubwira ko imodoka iba yamupfiriyeho,umushoferi aza kubwira nyirabuja ko adashaka kubabaza umugore we,umukirekazi ati ubwo nuko nta cash abona,kugirango atazaduteraho induru,amupangira igipangu kiza cyane,hiace yo kuzana iposho.n'ivatiri yo kugendamo,mbibutse ko mbere y'uko uwo mugabo abona ako kazi bari mubuzima bubi cyane,uwo mukirekazi abwira uwo mugabo ko azajya arara iwe ariko igihe amukeneye akamubona,yakwanga akabaka ibyo yabahaye byose,ihurizo rikomeye umugore n'umugabo bareba gusubira mubuzima bari barimo akabona bikomeye,wabagira iyihe nama mubahe inama zanyu please!
Related Posts by Categories


text:
Dore zimwe mu mpamvu zishobora gutuma umugore ahurwa imibonano mpuzabitsina
Imibonano mpuzabitsina ku bashakanye ni igikorwa k’ingenzi ku muryango wabo,,iyo rero hari umwe utakishimiye bishobora gutera imibanire mibi muri uwo muryango. Abagore rero ni bamwe mu bashobora kutishimira gukora imibonano mpuzabitsina bitewe n’impamvu zitandukanye, muri iyi nkuru tugiye kurebera hamwe impamvu zishobora gutera umugore kumva adashaka bene icyi gikorwa gifatwa nk’inkingi ya mwamba mu kubaka urugo.
Dore zimwe mu mpamvu zishobora kubitera :
• Kugira ibibazo mu gihe ari mu gikorwa cyo guterwa akabariro : Umugore ashobora kuba ababara mu gihe cyo gukora imibonano mpuzabitsina,cyangwa se ugasanga ntagera ku byishimo bye bya nyuma,ibi rero bishobora gutuma nkaho azinukwa iki gikorwa.
• Imiti imwe n’imwe ishobora kugabanya ubushake : Hari imiti imwe n’imwe umugore ashobora gukoresha bigatuma ubushake bwo gukora imibonano mpuzabitsina bugabanyuka. Muri iyo miti twavugamo nk’irinda kuzengerera (anti-seizure medications).
• Indwara zitandukanye : Hari indwara nyinshi zitera kubura ubushake bwo gukora imibonano mpuzabitsina ,muri izo ndwara twavugamo nk’ Umuvuduko w’amaraso ukabije,Diyabeti,indwara z’umutima,za rubagimpande,n’izindi zitandukanye………….
• Kunywa Inzoga ndetse n’ibindi biyobyabwenge : Nubwo hari ushobora kukubwira ko iyo yanyoye ubwoko bw’inzoga runaka aribwo agira ubushake bwo gukora imibonano mpuzabitsina ,nyamara ibiyobyabwenge si byiza kuko bituma ubushake bwo gukora imibonano mpuzabitsina bugabanyuka.
- Umunaniro ukabije : Niba umugore yiriwe ku kazi,ndetse yanataha agakora imirimo itandukanye harikmo kwita ku bana mu gihe ari murugo maze ntabone umwanya wo kuruhuka ibi nabyo bishobora gutuma ananirwa bityo akumva adashaka gukora imibonano mpuzabitsina.
- Kugabanuka kw’imisemburo ya oestrogen :Iyo umugore atwite cyangwa se yonsa,iyi misemburo ya oestrogen, iragabanuka , ibi rero bishobora gutuma ubushake bwo gukora imibonano mpuzabitsina bugabanyuka maze umugore ntagire ubushake bwo gukora imibonano mpuzabitsina
• Ibibazo bishingiye ku mibanire : Abashakanye bashobora kuba bafitanye utubazo muribo mbese muri macye batabanye neza,wenda bafitanye amakimbirane,ibi bigatuma kumva ushaka gutera akabariro bigenda kuko muri wowe uba wumva utamerewe neza .
Igabe Olga


text:
Ibi yabigarutseho kuri uyu wa Gatandatu mu birori byo kwizihiza umunsi wahariwe Umwana w’Umunyafurika, wahujwe n’umunsi mpuzamahanga wo kurwanya imirimo mibi ikoreshwa abana, byabereye mu Murenge wa Nemba mu Karere ka Gakenke.
Ni umunsi wari ufite insanganyamatsiko igira iti “Twitabire gahunda y’imbonezamikurire y’abana bato, dutegure ejo heza h’u Rwanda.”
Madamu Jeannette Kagame yavuze ko kwizihiza neza iyi minsi uko ari ibiri, bikwiye kujyana no guharanira uburenganzira bw’umwana no kurwanya inzitizi zose zabangamira imikurire ye, ari nabyo bimufasha kuba umwana wizihiwe kandi wagutse mu mitekerereze no mu myumvire.
Yagize ati “Nk’uko mubizi iyo umwana yitaweho mu myaka ibanza y’ubuzima bwe kuva agisamwa bimufasha gukura neza, afite igikuriro kijyanye n’ikigero cye, ubumenyi buhagije bujyanye n’ikigero cye, kwiga neza no kumenya kugenzura amarangamutima ye bitewe n’ibihe arimo bityo umwana akitegura neza kuzaba umuntu mukuru uzagirira akamaro umuryango we n’igihugu.”
Yagaragaje ariko ko uyu munsi hashyizweho urwego mpuzabikorwa rwa gahunda mbonezamikurire y’abana bato rwabashije guhuriza hamwe abafatanyabikorwa bose bagira uruhare muri iyi gahunda, asaba ko irushaho guhabwa ubushobozi.
Yakomeje agira ati “Mu gihe hakorwa igenamigambi ry’akarere n’izindi nzego ni ngombwa ko duteganyiriza gahunda mbonezamikurire y’abana bato kuko ari cyo gishoro gikomeye kizadufasha kubaka u Rwanda rufite ubukungu buhamye bishingiye ku bumenyi bw’abana barwo.”
Yasabye ko abana barindwa imirimo ivunanye
Madamu Jeannette Kagame yavuze ko kugira gahunda y’imbonezamikurire y’abana bato atari ukugira urugo rwo kubashyiramo gusa, ahubwo ari serivisi zikomatanyije bahabwa bikagirwamo uruhare n’ababyeyi bombi, umugabo n’umugore.
Yashimangiye ko abana ari ab’agaciro kandi igihugu kibatezeho byinshi, bityo bakwiye kurindwa imirimo mibi, anabibutsa ko imbaraga ababyeyi n’abarezi bashyira mu kwita ku burere bwabo no kubashakira ubuzima bwiza zitatanga umusaruro batabigizemo uruhare.
Yakomeje agira ati “Ni ngombwa ko umwana arindwa imirimo mibi kuko ishobora kumutera ihungabana, kubangamira uburenganzira bwe bwo kwiga, gukina n’ibindi akenera kugira ngo akure neza.”
Inyigo yakozwe na Minisiteri y’abakozi ba Leta n’Umurimo mu gihugu hose kuva mu mwaka wa 2016, abana 8383 bakuwe mu mirimo itandukanye basubizwa mu ishuri no mu miryango yabo, mu gihe abakoresha 396 bari abakoreshaga abana imirimo mibi yiganjemo ubuhinzi.
Madamu Jeannette Kagame yibukije ababyeyi kuganira n’abana, kubatoza kuyobora ibitekerezo byabo neza no guhora bashakisha igishya mu guteza imbere umuryango hakoreshejwe ikoranabuhanga no gusangiza abandi ubumenyi bafite, byo bizabafasha kubaka u Rwanda na Afurika bifuza.
Bamwe mu baturage bagaragaje ko gahunda mbonezamikurire zashyizweho zigenda zitanga umusaruro, bashingiye ku kamaro k’amasomo bagiye bahabwa binyuze muri izo gahunda.
Mu buhamya bw’umuryango wa Uwizeyimana Papias na Uwimana Josephine bagaragaje ko binyuze muri gahunda y’Urugo mbonezamikurire bize kwita ku isuku y’umwana, kwita ku mirire no gutegura indyo yuzuye n’uko bagomba gufatanya mu kurera umwana.
Minisitiri w’Uburinganire n’iterambere ry’Umuryango, Nyirasafari Espérance, yasabye ko ingo mbonezamikurire zakomeza kwegerezwa abaturage kugeza no muri buri kagari. Kugeza ubu mu Rwanda hari izigera ku 4100.
Iki gikorwa cyitabiriwe n’abayobozi bandi barimo Minisitiri w’Ubutaka n’Amashyamba, Tumushime Francine; uw’Ubutegetsi bw’Igihugu, Francis Kaboneka; Umuyobozi wa UNICEF mu Rwanda, Ted Maly; abakuru b’Ingabo na Polisi ndetse n’abandi bafatanyabikorwa ba leta muri gahunda yo guteza imbere imibereho myiza y’abana.


text:
Urubyiruko ni imwe mu nkingi ya mwamba y’ejo hazaza heza h’igihugu, aho rubarirwa ku kigero gisaga 60% y’abagituye.
Ariko iyo witegereje hirya no hino mu gihugu, usanga, umubare munini w’urubyiruko wugarijwe n’ibiyobyabwenge, abandi ukabasanga mu mihanda kubera ibibazo by’amakimbirane mu miryango atuma batabasha kuguma mu ngo.
Urugero rufatika rugaragaza imbogamizi z’ibiyobyabwenge mu bana bato bari munsi y’imyaka 18, rugaragara muri Gereza ya Nyagatare, aho muri 342 bahafungiye, 26% bafungiye(...)
Urubyiruko ni imwe mu nkingi ya mwamba y’ejo hazaza heza h’igihugu, aho rubarirwa ku kigero gisaga 60% y’abagituye.
Ariko iyo witegereje hirya no hino mu gihugu, usanga, umubare munini w’urubyiruko wugarijwe n’ibiyobyabwenge, abandi ukabasanga mu mihanda kubera ibibazo by’amakimbirane mu miryango atuma batabasha kuguma mu ngo.
Urugero rufatika rugaragaza imbogamizi z’ibiyobyabwenge mu bana bato bari munsi y’imyaka 18, rugaragara muri Gereza ya Nyagatare, aho muri 342 bahafungiye, 26% bafungiye gukoresha ibiyobyabwenge.
Iyi ni imwe mu mbogamizi zikomeye kuri ejo hazaza heza h’igihugu, hagomba gushingira byanze bikunze ku rubyiruko rufite ubuzima bwiza kandi rufite ubwenge n’ubumenyi buhagije mu gukorera igihugu, kidafite umutungo kamere uhagije nk’u Rwanda.
Ni muri urwo rwego atangiza ubukangurambaga ku miyoborere n’imibereho myiza mu muryango mu Karere ka Kirehe, mu Murenge wa Gatore, Madamu Jeannette Kagame yasabye urubyiruko kugira amahitamo meza kuko ubuzima bwarwo ndetse n’ubw’igihugu ariho bushingiye.
Yanasabye kandi ababyeyi kurushaho gukomera ku burere bw’abana babo, kugira ngo babashe kubategurira ejo hazaza heza bigirira akamaro bakanakagirira igihugu.
Yagize ati” Dushake umwanya wo kuganira ku burere bw’abana, tubahe ibikenewe byose, babashe gukura no kwiga neza.”
Yanongeyeho ko Leta ubu iri gushyira imbagara muri gahunda zita ku kunoza uburere mu miryango, imiyoborere myiza n’ubuzima kugira ngo hubakwe igihugu gifite ejo hazaza heza hizewe.
Uretse mu Karere ka Kirehe, ubu bukangurambaga bwanatangiriye mu turere twose tw’igihugu, aho bugamije kumenya no gukemura ibibazo mu mitangire ya serivisi cyane cyane mu nzego z’ibanze, kurushaho kwimakaza ihame ry’uburinganire no gukemura ibibazo bikigaragara mu muryango no kurushaho kubungabunga uburenganzira b’umwana.
Yanditswe na Chief editor Muhabura.rw


text:
Mu gihe benshi mu baturage bo mu karere ka Gicumbi bashingira ubuzima bwabo bwa buri munsi ku bikorwa by’ubuhinzi n’ubworozi, bamwe muri bo bafite ubwoba ko bashobora kwibasirwa n’inzara ngo kuko ntacyo basaruye ndetse ko bamaze igihe kinini barya ari uko bavuye ku isoko guhaha nyamara iki ngo ni igihe ubusanzwe baryaga ibyo basaruye.
Mu karere ka Gicumbi benshi bashingira ubuzima bwabo bwa buri munsi ku bikorwa by’ubuhinzi n’ubworozi ,iki ni igihe ubundi ngo babaga barya ibyo bejeje kuko hanashira igihe kinini basaruye kugira ngo bazongera kugera ku wundi musaruro ,amezi hafi atandatu yose uvuye mu kwa gatandatu, nyamara ngo kuva mu kwa gatatu bararya bahashye kandi ngo birahenze, ibintu bibatera ubwoba ko bashobora guhura n’inzara.
Aba baturage bavuga ko ubu nta kintu bafite mu nzu mu gihe ubundi babaga barahunitse , ngo bafite ubwoba ko bashobora kutazabona n’imbuto yo guhinga kubera ko barumbije.
Ubuyobozi bw’Akarere ka Gicumbi buvuga ko ibi bitari bisanzwe kuko aka Karere ubundi katakundaga kurumbya, ariko ihinduka ry’ibihe nako ngo ntiryagasize, ubu ngo ikiri kwitabwaho ni ugucunga sezo itaha y’ubuhinzi hakanashyirwa imbaraga muri gahunda yo kuhira.
Imvura yaguye igihe kirekire ibice byose by’igihugu yatumye imyaka myinshi yangirika itarera ku buryo n’iyabashaga kwihanganira imvura kuri ubu noneho ngo bitakunze ,iri hindagurika ry’ikirere abaturage batigeze bitega barishingiraho bakavuga ko bashobora no kuzibasirwa n’izuba ry’igihe kirekire nubwo ibi bitemezwa n’inzego zifite iteganyagihe mu nshingano.


text:
Iki giterane cy'umwaka cyateguwe na AEBR Rejiyo ya Kigali, kibaye nyuma y'aho izindi Rejiyo uko ari 13 zakoze ibiterane nk'ibi mu mezi yashize aho abakristo ba AEBR bahurira hamwe bagashima Imana ku byo iba yarabakoreye mu gihe cy'umwaka bakayiragiza n'undi mwaka mushya kugira ngo izabashoboze. AEBR Region ya Kigali ni yo itahiwe, ikaba ikora igiterane cy'umwaka kuri iki cyumweru tariki 15 Ukwakira 2017 kuva saa tatu za mu gitondo kugeza ku mugoroba.
Rev Dr Gato Munyamasoko Corneil umushumba mukuru wa AEBR
Iki kirabera Kacyiru ku cyicaro gikuru cy’ishyirahamwe ry’amatorero ya babatisita mu rwa Rwanda (AEBR) ari naho Paruwasi ya Kigari ikorera. Nkuko bisanzwe bitegurwa iki giterane ni kimwe mu biba byahuruje abantu hirya no hino dore ko aba ari igiterane cyabereye i bukuru ndetse kikabera mu mujyi wa Kigari. Ibyo biri mu bituma ari igiterane cyitabirwa n'abantu benshi. Iki giterane cyitabirwa n'andi ma paruwasi abarizwa muri region ya Kigari agera kuri 17.
Iki giterane ni kimwe mu bihuruza abakritso bose ndetse hakiyongeraho n'abashumba bo mu yandi ma region n'abandi banyacyubahiro batandukanye barimo Guverineri w’intara y’Amajyepfo, Mureshyankwano Marie Rose na Bosenibamwe Aime, Umuyobozi Mukuru w'Ikigo cy’Igihugu Gishinzwe Igororamucyo (National Rehabilitation Service). Usibye kuba abo ari n’abayoboke ba AEBR, hari n’abandi bashyitsi baturutse mu nzego bwite za leta, izabikorera n’abanyamadini.
Seraphim Melodies iraza kumurika igikombe yahawe muri Sifa Rewards 2017
Tariki 1 Ukwakira 2017 mu birori byabereye muri Kigali Marriott Hotel ni bwo hatanzwe ibihembo Sifa Rewards 2017 ku bantu bakoze ibikorwa by'indashyikirwa mu iyobokamana. Korali Seraphim Melodies ya AEBR Kacyiru, yahawe igihembo ishimirwa ku gikorwa cy'urukundo ikora buri mwaka cyo gutanga amaraso ku ndembe zo kwa muganga, bakabikora bagamije gukorera Imana mu bikorwa no gutanga ubuzima ku ndembe.
Ubwo Seraphim Melodies yashyikirizwaga igihembo cya Sifa Reward
Nkuko Inyarwanda yabitangarijwe n'ubuyobozi bwa AEBR Rejiyo ya Kigali,mur iki giterane hatumiwe amakorali atandukanye n’andi yaturutse muri region ya Kigari ku buryo iki giterane kigomba kuzaryohera umuntu wese ucyitabira. Twabibutsa ko iki giterane kiba kuri iki Cyumweru tariki 15 Ukwakira 2017 kikabera kuri AEBR Kacyiru.
Rev Dr Gato Munyamasoko n'umufasha we (Mama Adjabu) bari baherekeje Seraphim Melodies choir
Abaririmbyi ba Seraphim Melodies bishimiye cyane igikombe bahawe
Ibirori byatangiwemo ibihembo bya Sifa Rewards 2017 byari byitabiriwe cyane
Peter Ntigurirwa uyobora Isange Corporation itanga Sifa Rewards
MU MAFOTO 50: Hatanzwe ibihembo Sifa Rewards 2017 ku bakoze ibikorwa by'indashyikirwa mu iyobokamana


text:
Kigali: Itorero rya ADEPR riteguye igiterane cya Pentecote kizaririmbamo amakorali yigwijeho abakunzi benshi
Yanditswe na
11 May 2018 saa 07:00'
Itorero rya ADEPR mururembo rw’umugi wa Kigali bateguye igiterane cyo kwizihiza imanuka ry’umwuka wera( Pentecote) batumiyemo amakorali akunzwe muri iri torero harimo Hozianna na Sholom z’Inyarugenge,Jehovah Jileh CEP ULK ,Berarel ya ADEPR Murambi,Siloam ya ADEPR Kumukenke ,Sauni yo mu Cyahafi n’izindi nyinshi,aba bose bakazifatikanya n’imbaga y’abakristo hamwe n’ubuyobozi bukuru bw’iri torero
Iki giterane kizaba kuwa gatandatu wo kw’italiki 19 Gicuransi 2018 kikazabera kuri Stade ya ULK ku Gisozi kuva kw’isaha ya saambiri za mu gitondo kugera saa saba z’amanywa.
Rev.Kalisa Emmanuel umushumba wa ADEPR mu rurembo rw’umugi wa Kigali
Rev.Kalisa Emmanuel umushumba wa ADEPR mu rurembo rw’umugi wa Kigali mu kiganiro yagiranye na IYOBOKAMANA.COM yavuzeko iki giterane giteguwe mu ntego yo guha agaciro umunsi abakristo bizihizaho imanuka ry’umwuka wera(Pentecote gusa gusa abantu bagomba kumenya ko itorero ritizihiza uyu munsi wa Pentecote nk’umuhango cyangwa kwibuka amateka byonyine kuko umwuka akorera mw’itorero buri gihe akariha guhembuka no kurushaho gukumbura ijuru.
Ati " Pentecote y’uyu mwaka wa 2018 izaba kuwa 20 Gicuransi ariko nka ADEPR mu rurembo rw’umugi wa Kigali twateguye iki giterane ku munsi ubanziriza uyu nyirizina kugirango abakristo bazahurire hamwe babwirizwe ubutumwa bwiza bubibutsa iby’umwuka wera noneho bukeye ku cyumweru kwizihiza Pentecote bizakomereze mu ma Paruwasi.
Uyu mushumba yakomeje avugako umwuka wera yakoze imirimo ikomeye kw’itorero ry’Imana kandi n’ubu akaba agikora ati :" Ubundi umwuka wera ntiyaje gusimbura Yesu ahubwo ufatikanya n’itorero gukora imirimo n’ibitangaza nk’ibyo Yesu yakoraga bityo Iyo tuvuze ijambo ry’Imana tuba tuvuze ubuzima ,imbaraga,amavuta no guhembuka kandi byose tubikesha umwuka wera kuko ariwo udushoboza nkuko Yesu yari yarabisezeranije abizera ko nagenda azaboherereza umufasha ,nkuko tubisoma muri Yohana 16:7.
Iki giterane cya Pentecote mururembo rw’umugi wa Kigali kizitabirwa n’amakorali akunzwe muri iri torero harimo Korali Hozianna na Sholom z’Inyarugenge,Jehovah Jileh CEP ULK ,Berarel ya ADEPR Murambi,Siloam ya ADEPR Kumukenke ,Sauni yo mu Cyahafi,Ijwi ry’umwami Yesu ya ADEPR Kacyiru ,Elayo ya ADEPR Gatenga ,Abakorera Yesu ya Rukurazo ,Duhuzumutima ya ADEPR Muhima ,Faradja ya ADEPR Kimihurura, na Garedi ya ADEPR Kicukiro Shell bose bakazifatikanya n’imbaga y’abakristo hamwe n’ubuyobozi bukuru bw’iri torero rya ADEPR .
Amakorali yose yatumiwe muri iki giterane yacyereye kuzasusurutsa abazitabira iki giterane cya Pentecote
MENYA BYINSHI KURI IKI GITERANE CYA PENTECOTE 2018:


text:
Ese ni iki cyaba cyaratumye Kayirebwa akora ibyo benshi bafashe nko gusuzugura umuyobozi w’akarere ka Musanze?
Ku tariki ya 01 mutarama 2015 mu mujyi wa Musanze habereye igitaramo cy’imbaturamugabo cyiswe UMUNTU NI NK’UNDI Iki gitaramo kikaba cyari icyumuhanzi RUREMIRE Phocas afatanyije na Cecile KAYIREBWA, BEN Ngabo KIPETI ndetse na BYUMVUHORE.
Muri iki gitaramo kigeze hagati ubwo umuhanzi kazi Kayirebwa yaririmbaga hakaba haragaragaye abantu benshi bagiye bagaragaza amarangamutima bikagera naho bamusanga kurubyiniro,
aha rero bikaba byari mumasaha y’ahagana mu ma saa moya z’ijoro ubwo umukobwa umwe mubari bitabiriye igitaramo yazaga agasanga kayirebwa kurubyiniro akamuhobera cyane akamufata akamukomeza cyane.
Ibi byanatumye ahagarika kuririmba akanya gato kugeza ubwo abari aho baje kumumukuraho kuko yari yanze kuhivana kubw’ikiniga ndetse uyu mukobwa kaba yari asa nutagishoboye kwiyakira kugeza aho atwawe mumaboko akajya gufashwa kuruhuka.
Ibi rero akaba ari byo twe abo mu itsinda rya TOP5SAI events naryo ryari riri gufasha mu bya tekiniki muri iki gitaramo twabonye ko byaba ari byo byabaye intandaro yo kuba Kayirebwa atarashoboye guhita yakira umuyobozi w’akarere ka Musanze Madame Winifrida MPEMBYEMUNGU ubwo nawe yajyaga kumushimira kurubyiniro kuko atari yabashije guhita amumenya ahubwo akaba asa nuwikanzeko y’aba ari undi muntu uje kumwishimira kurubyiniro kandi ibi byari biri kubangamira imiririmbire ye dore ko yanaririmbaga mu buryo bwa live.
Ibi bikaba bitandukanye cyane no kuvuga ko yaba yarasuzuguye cyangwa se yariengagije umuyobozi dore ko o abari kumwe nawe mugitaramo bamuhaye amakuru y’uko umuri iruhande ari umuyobozi w’akarere atajuyaje guca bugufi no kumuha icyubahiro kimukwiriye.


text:
Ni igisebo ku bacuruzi bashoye Imari muri Jenoside yakorewe Abatutsi- PSF Amajyepfo
Abacuruzi bo mu Ntara y’Amajyepfo baragaya bagenzi babo bashoye imari muri Jenoside yakorewe Abatutsi aho kuyifashisha Abanyarwanda bari bakennye cyane.
Byavugiwe mu Muhango wo kwibuka ku nshuro ya 24 abikorera bo mu Ntara y’Amajyepfo bazize Jenoside yakorewe abatutsi mu 1994 mu byahoze ari amakomini yo mu Ntara y’ubu.
Ndagijimana Athanase wo mu Karere ka Muhanga avuga ko urwango ku batutsi bari abacuruzi rwaje kera ku buryo n’imikorere yabo ngo yahoraga imeze nabi kubera itotezwa, aho we ubwe bamwitaga “Nyenzi”, bagamije kujya bahora bamwiyenzaho no kumusesereza ko azishyigikiye.
Agira ati “Njyewe nari umucuruzi utorohewe no kujya kurangura mu mahanga kuko bamfataga nk’inyenzi, nk’umugambanyi. Nyuma, naje gufungwa mu byitso, mfunguwe bakajya banyita Nyenzi ndabimenyera nkajya nitaba kuko nta kundi byagombaga kugenda.”
Umuyobozi w’Urugaga rw’abikorera mu Ntara y’Amajyepfo Bigirimana Jean Bosco avuga ko iyo abikorera bipakurura Leta mbi yababwirizaga gutanga inkunga yo kwica, ubu Abanyarwanda baba bageze ku Ntera ishimishije.
Agira ati “Abikorera ntibari bakwiye gushora imari yabo mu bwicanyi, ahubwo bagombaga kuyubakisha igihugu no gufasha abanya ntege nkeya kuzamuka, igihugu kigatera imbere. Kandi nitwe twari dufite amafaranga byari byoroshye ko Leta yariho tuyishyira ku murongo nk’abanyamafaranga”.
Umuyobozi w’Umuryango Ibuka mu Karere ka Muhanga avuga ko n’ubwo abikorera b’uyu munsi biyemeje gufatanya na Leta kubaka igihugu, bakwiye kwirinda icyakwaduka cyose gishaka kubasubiza mu macakubiri no kugambanira Abanyarwanda.
Agira ati “Abacuruzi mufasha leta ubu ni byo ni byiza, arikomurasabwa gukomeza kubaka icyo kizere kuko n’ubwo tutari twumva ko hari abashaka guhungabanya umutekano w’igihugu mwafashije, ntimukabikore ntibikwiye ko mwongera kugisenya”.
Guverineri w’Intara y’Amajyepfo Mureshyankwano Marie Rose avuga ko abacuruzi ari abantu bakwiye kwishimisha mu bukire bwabo no gufasha abatishoboye kubera ko baba baragiriwe ubuntu n’Imana.
Agira ati, “Umucuruzi witandukanyije n’ubumuntu Imana yamugiriye ikamuha amafaranga aho kuyakoramo ibyiza akayashora mu gufasha Leta yicaga Abanyarwanda akwiriye kugawa, akajya agawa yemwe n’abo mu muryango we batarasaba imbabazi bakagawa.”
Mu rwego rwo gufasha abatishoboye barokotse amahano ya jenoside yakorewe Abatutsi, abikorera bo mu Ntara y’Amajyepfo baremeye imiryango itandatu yo mu Karere ka Muhanga isanzwe ikora ubucuruzi buciriritse mu rwego rwo kubongerera igishoro, igikorwa bavuga ko kizakomereza no mu tundi turere.


text:
Abanditsi (40) banditse bibiliya mu bihe bitandukanye
Bibiliya n’ubwo yanditswe n’abantu,ariko yahumetswe n’Imana. Imana niyo yayoboye abantu banditse bibiliya kuko banditse ibyo ibabwiye. Bibiliya itubwirako ibyanditswe byose byahumetswe n’Imana.
« Ibyanditswe byera byose byahumetswe n’Imana kandi bigira umumaro wo kwigisha umuntu, no kumwemeza ibyaha bye no kumutunganya, no kumuhanira gukiranuka. »(2Timoteyo3 :16)
Bibiliya yanditswe n’abantu bagera kuri 40 bafite amateka anyuranye mu gihe cy’imyaka 1500.
Yesaya yari umuhanuzi, Ezira yari umutambyi, Matayo yari umusoresha,Yohana yari umurobyi, Pawulo yari umuboshyi w’amahema, Mose yari umushumba, Luka yari umunyabugenge(physician) .Uretse kuba yaranditswe n’abanditsi batandukanye mu binyejana 15, bibiliya ntiyivuguruza kandi ntirimo amakosa.
Abanditsi bose banditse ibitekerezo bitandukanye, ariko bose bavuze ukuri kuzuye kuvuye ku Mana, n’agakiza ka Yesu Kristo..”(Ibyakz4:12, Yohana 14:6)
Ibi ni bimwe mu bitabo bya bibiliya ,amazina yabyo ,abanditsi n’igihe byandikiwe :
1.MOSE : Itangiriro,Kuva,Abalewi, Kubara no Gutekeka kwa Kabiri
2.YOSUWA: Yosuwa
3.SAMWELI,NATANI/GADI: Abacamanza, Rusi, 1Samweli,2Samweli
4.YEREMIYA : 1Abami, 2Abami
5.EZIRA: 1Ngoma, 2Ngoma, Ezira, Nehemiya
6.MORIDEKAYI : Esiteri
7.MOSE :Yobu
8.DAWIDI, n’abandi banditsi batandukanye : Zaburi
9.SALOMO : Imigani, Umubwiriza, Indirimbo ya Salomo
10.YESAYA : Yesaya
11.YEREMIYA :Yeremiya,Amaganya ya Yeremiya
12.EZEKIYELI : Ezekiyeli
13.DANIYELI : Daniyeli
14. HOSEYA :Hoseya
15. YOWELI : Yoweli
16. AMOSI : Amosi
17.OBADIYA : Obadiya
18.YONA :Yona
19. MIKA : Mika
20. NAHUMU : Nahumu
21. HABAKUKI : Habakuki
22. ZEFANIYA : Zefaniya
22. HAGAYI : Hagayi
23. ZEKARIYA : Zekariya
24. MALAKI : Malaki
25. MATAYO : Matayo
26. MARIKO : Mariko
27. LUKA: Luka, Ibyakozwe N’Intumwa
28. YOHANA: Yohana
30. PAWULO : Abaroma, 1Abakorinto, 2Abakorinto, Abagalatiya, Abefeso, Abafilipi, Abakolosayi, 1Abatesalonike, 2Abatesalonike, 1Timoteyo, 2Timoteyo, Tito, Filemoni.
31. PAWULO, LUKA, BARINABA , APOLO, N’UNDI UTAZWI : Abaheburayo
31. YAKOBO: Yakobo
32. PETERO : 1Petero, 2Petero
33. YOHANA: 1Yohana, 2Yohana, 3Yohana
34.YUDA:Yuda
35.IBYAHISHUWE:Yohana
Aba nibo Imana yakoresheje bandika ibyahumetswe na yo, n’ubwo abandi batazwi ariko ibya nditswemo byose ni ukuri kuko byavuye ku Mana.